NACRT

ZAKON O KULTURI

                      I. OSNOVNE ODREDBE
Predmet  
Član 1

Ovim zakonom utvrđuje se javni interes u kulturi, osnivanje ustanova u kulturi, organizacija i organi ustanova u kulturi, te javnih ustanova u kulturi, uslove za izbor, imenovanje i trajanje mandata organa javne ustanove, zasnivanje radnog odnosa i popunu radnih mjesta, sredstva za rad javne ustanove i raspolaganje imovinom, javnosti rada javne ustanove, status i prava umjetnika i stručnjaka u kulturi, udruženja u kulturi, podsticaj i podrška razvoju kulture, finansiranje kulture i druga pitanja od značaja za kulturu. 
Pojam kulture
Član 2
Kultura obuhvata kulturno-umjetničko stvaralaštvo, kulturnu baštinu, kulturne i kreativne industrije i djelatnosti kojima se stvaraju, prezentuju, promovišu, štite i čuvaju kulturna dobra, umjetnička djela i druge duhovne i intelektualne tvorevine, stručni i naučno-istraživački rad u kulturi i usluge od neposrednog značaja za ostvarivanje i  razvoj  svih oblasti kulture.

[bookmark: clan_10]Upotreba rodno osjetljivog jezika
Član 3 
Izrazi koji se u ovom zakonu koriste za fizička lica u muškom rodu podrazumijevaju iste izraze u ženskom rodu. 

  Jednakost
Član 4 ﻿

Svi građani su jednaki u ostvarivanju prava na kulturu, bez obzira na bilo kakvu različitost i pripadnost, računajući nacionalno opredjeljenje, rasu, pol, rod, jezik, vjeru, socijalno porijeklo, invaliditet  ili drugo lično svojstvo.
[bookmark: clan_9]

Načela ostvarivanja i razvoja kulture
Član 5

Kultura se ostvaruje i razvija na sljedećim načelima:
1) slobode stvaralaštva i poštovanja prava na kulturu;
2) opredijeljenosti države i lokalne samouprave da podstiču i pomažu razvoj kulture i zaštitu kulturnih dobara; 
3) ravnopravnog očuvanja svih kulturnih identiteta i poštovanja kulturne različitosti;
4) izgradnje i unapređenja sistema kulture, u skladu sa međunarodnim standardima, a naročito standardima Evropske unije;
5) uspostavljanja efikasnog, racionalnog i kreativnog upravljanja u kulturi;
6) transparentnog i odgovornog djelovanja u kulturi;
7) poštovanja i zaštite autorskog i srodnih prava;
8) demokratizacije, kulturne politike i decentralizacije organizovanja i finansiranja kulture;
9) njegovanje kulture sjećanja;
10) participativnosti i inkluzivnosti (ranjivih kategorija društva, manjina, osoba starije životne dobi, i dr);
11) inovativnosti;
12) digitalizacije, uz primjenu savremenih trendova;
13) podsticanje razvoja međunarodne saradnje i razmjene u kulturi, mobilnosti umjetnika i stručnjaka u kulturi i prihvatanja dobrih praksi u cilju jačanja kreativnosti i inovativnosti aktera u kulturi;
14) raznolikost kulturnih izražaja;
15) podsticanje preduzetništva u kulturnim i kreativnim industrijama;
16) upotreba informaciono-komunikacionih tehnologija i umrežavanje ustanova kulture i svih subjekata kulture.

Posebni propisi
Član 6

Pojedine oblasti i djelatnosti kulture uređuju se posebnim propisima.

II. JAVNI INTERES U KULTURI

Poslovi od javnog interesa u kulturi 
Član 7

Javni interes u kulturi obuhvata:
1) ravnomjeran razvoj kulture u svim regionima;
2) institucionalno organizovanje i obavljanje djelatnosti kulture;
3) zaštita i očuvanje materijalne i nematerijalne kulturne baštine;
4) zaštita i očuvanje crnogorskog kulturnog stvaralaštva i kulturnih dobara  izvan teritorije Crne Gore;
5) stvaranje uslova za ostvarivanje i razvoj svih oblasti kulturno-umjetničkog stvaralaštva i djelatnosti kulturne baštine;
6) međunarodna kulturna saradnja i prezentacija crnogorskog kulturno-umjetničkog stvaralaštva i kulturne baštine;
7) naučna istraživanja i stručna usavršavanja u kulturi;
8) podsticanje filantropije, donatorstva i sponzorstva u kulturi;
9) očuvanje izvornih i tradicionalnih kulturnih i etno-kulturnih osobenosti;
10) razvoj amaterskog kulturno-umjetničkog stvaralaštva;
11) obezbjeđivanje prostornih i materijalnih uslova za rad umjetnika i stručnjaka u kulturi;
12) stvaranje uslova za razvoj kulturnih i kreativnih industrija;
13) podsticanje primjene novih tehnologija u kulturi, inovacija i digitalizacije;
14) podsticanje i podrška međunarodnih aktivnosti ustanova, pojedinaca, grupa,    organizacija, profesionalne i kreativne razmjene, u cilju poboljšanja međunarodnog ugleda države, putem kulture;
    15) podsticanje procesa digitalizacije i razvoja digitalne istraživačke infrastrukture u oblasti zaštite kulturnog nasljeđa i umjetnosti;
      16) podsticanje dječijeg i stvaralaštva mladih, kao i stvaralaštva za djecu i mlade u kulturi;
      17) stvaranje uslova za podsticaj razvoja i afirmaciju talenata;
      18) stvaranje uslova za slobodan protok i razmjenu kulturnih izraza i sadržaja;
    19) podsticanje kulturno-umjetničkog stvaralaštva lica sa invaliditetom i dostupnosti svih kulturnih sadržaja licima sa invaliditetom;
    20) podsticanje razvoja kulture manjinskih naroda i drugih manjinskin nacionalnih zajednica;
21) druge poslove od javnog interesa, u skladu sa zakonom.

Ostvarivanje javnog interesa
[bookmark: _Hlk220488592][bookmark: clan_6]Član 8

Ostvarivanje javnog interesa u kulturi obezbjeđuju Crna Gora i jedinica lokalne samouprave (u daljem tekstu: opština). 
Vlada Crne Gore (u daljem tekstu: Vlada), na predlog organa državne uprave nadležnog za poslove kulture (u daljem tekstu: Ministarstvo), utvrđuje pravce razvoja, prioritete i ciljeve ostvarivanja javnog interesa u kulturi.
Skupština opštine, na predlog predsjednika opštine, utvrđuje pravce razvoja, prioritete i ciljeve u oblasti kulture na teritoriji opštine, u skladu sa zakonom i utvrđenim javnim interesom u kulturi.
U cilju ostvarivanja javnog interesa Ministarstvo, odnosno opština i javne ustanove mogu ostvarivati saradnju sa nevladinim organizacijama, akademskom i stručnom zajednicom, privrednim subjektima, međunarodnim organizacijama i drugim pravnim i fizičkim licima, koja djeluju u oblasti kulture, kroz realizovanje zajedničkih projekata i programa ili na drugi odgovarajući način.









        III. OSNIVANJE USTANOVA U OBLASTI KULTURE

Osnivanje ustanove
Član 9

Ustanovu može osnovati država i opština kao javnu ustanovu kulture ( u daljem tekstu: osnivač javne ustanove) i domaće i strano pravno ili fizičko lice kao ustanovu kulture (u daljem tekstu: osnivač ustanove kulture).
Ustanova se osniva na neodređeno ili na određeno vrijeme.
Ako ustanovu osniva više subjekata iz stava 1 ovog člana, međusobna prava i obaveze osnivača uređuju se ugovorom.

Djelatnost ustanove
Član 10

Ustanova u oblasti kulture (u daljem tekstu: ustanova) je pravno lice koja obavlja neprofitnu djelatnost i osnovana je za obavljanje djelatnosti kulture, kojom se obezbjeđuje ostvarivanje prava građana, odnosno zadovoljavanje potreba građana kao i ostvarivanje drugog zakonom utvrđenog interesa u oblasti kulture.
        Pored djelatnosti kulture, ustanova može obavljati i drugu djelatnost koja je od značaja za ostvarivanje djelatnosti za koju je osnovana, u skladu sa drugim propisima.
[bookmark: sadrzaj20]     

Elaborat o osnivanju ustanove
[bookmark: clan_15]Član 11

Osnivač javne ustanove dužan je da, prije donošenja akta o osnivanju ustanove, usvoji elaborat o opravdanosti osnivanja ustanove (u daljem tekstu: elaborat).
Elaborat sadrži, naročito:
1) ciljeve i zadatke radi kojih se ustanova osniva;
2) potrebe za obavljanjem djelatnosti ustanove;
3) program obavljanja djelatnosti ustanove;
4) namjere o obavljanju drugih djelatnosti;
5) način obezbjeđenja sredstava i drugih uslova za rad ustanove;
6) koncepciju razvoja ustanove;
7) planirane prostorne, tehničke i kadrovske kapacitete, u skladu sa posebnim propisima.
Osnivač ustanove kulture dužan je da prije donošenja akta o osnivanju ustanove, pripremi elaborat i dostavi ga Ministarstvu na saglasnost.
Ako Ministarstvo ne da saglasnost na elaborat iz stava 3 ovog člana, osnivač ustanove kulture ne može donijeti akt o osnivanju ustanove.



[bookmark: sadrzaj21]Akt o osnivanju ustanove
[bookmark: clan_16]Član 12

Osnivač javne ustanove donosi akt o osnivanju ustanove, koji sadrži:
1) naziv osnivača;
2) naziv i sjedište ustanove;
3) djelatnost ustanove;
4) način obezbjeđivanja sredstava i drugih uslova za rad javne ustanove;
5) prava i obaveze osnivača prema ustanovi i ustanove prema osnivaču;
6) sastav i način imenovanja organa upravljanja ustanove;
7) organe rukovođenja ustanovom;
8) rok za imenovanje organa upravljanja i organa rukovođenja, donošenje statuta i upis ustanove u Centralni registar privrednih i drugih subjekata;
9) lice koje će privremeno vršiti dužnost direktora ustanove;
10) rok na koji se ustanova osniva, ako se osniva na određeno vrijeme, odnosno za izvršenje određenog posla.
11) druga pitanja od značaja za rad ustanove u skladu sa zakonom.
Osnivač ustanove kulture donosi akt o osnivanju ustanove, koji sadrži:
1) naziv osnivača;
2) naziv i sjedište ustanove;
3) djelatnost ustanove;
4) organi upravljanja i rukovođenja i njihova obvlašćenja;
5) imovina i sredstva za osnivanje i rad;
6) prava i obaveze osnivača;
7) način sticanja i raspolaganja prihodima;
8) uslovi i način prestanka rada;
9) druga pitanja od značaja za rad ustanove u skladu sa zakonom.

Odobrenje za rad
Član 13

Osnivač ustanove kulture, dužan je da, prije početka obavljanja djelatnosti, pribavi odobrenje za rad. 
Osnivač ustanove kulture podnosi zahtjev za izdavanje odobrenja za rad iz stava 1 ovog člana Ministarstvu.
Ministarstvo, izdaje odobrenje za rad iz stava 2 ovog člana, kad utvrdi da ustanova kulture ima obezbijeđene uslove propisane za obavljanje djelatnosti za koju je osnovana.
Bliže uslove za obavljanje djelatnosti ustanove kulture iz stava 3 ovog člana u pogledu prostora, kadrova i opreme, propisuje Ministarstvo, u skladu sa zakonom.
[bookmark: sadrzaj22]




Status i naziv ustanove 
Član 14

Ustanova je pravno lice koje samostalno obavlja djelatnost za koju je osnovana, na način i pod uslovima utvrđenim zakonom, aktom o osnivanju i statutom ustanove.
Naziv ustanove čiji je osnivač država ili opština sadrži riječi “Javna ustanova”, a naziv ustanove čiji je osnivač domaće i strano pravno ili fizičko lice sadrži riječi “Ustanova kulture”.
Naziv iz stava 2 ovog člana mora biti ispisan na crnogorskom jeziku, ćiriličnim i latiničnim pismom.
Ustanova se može nazvati po istorijskoj ličnosti u skladu sa zakonom kojim se uređuju spomen-obilježjima.

Statusne promjene
Član 15

Osnivač može promijeniti status ustanove (izdvajanje dijela ustanove u posebnu ustanovu, pripajanje dijela ustanove drugoj ustanovi, organizovanje nove ustanove objedinjavanjem djelova, odnosno spajanjem dvije ili više ustanova ili transformacijom ustanove u privredno društvo), po postupku propisanom za osnivanje ustanove, ako posebnim zakonom nije drukčije određeno.
Promjena naziva, djelatnosti i sjedišta ustanove vrši se osnivačkim aktom ustanove.

Upis u registar
Član 16

Ustanova stiče svojstvo pravnog lica danom upisa u Centralni registar privrednih i drugih subjekata, u skladu sa posebnim propisima.

Statut ustanove
Član 17

Statut ustanove sadrži: naziv, sjedište i adresu ustanove; pravni status i djelatnost ustanove; nadležnosti organa upravljanja i rukovođenja; opšte akte ustanove i način njihovog donošenja; finansiranje rada; predstavljanje i zastupanje ustanove; način utvrđivanja kandidata iz reda zaposlenih za imenovanje članova organa upravljanja; način utvrđivanja predloga za razrješenje člana organa upravljanja iz reda zaposlenih, uslove, način i postupak izbora i razrješenja članova Upravni odbora; način i postupak odlučivanja članova Upravni odbora; obavezu dostavljanja  programa rada i plan razvoja ustanove  za vrijeme trajanja  mandata; upravljanje imovinom, planiranje i izvještavanje o radu,  saradnju sa drugim subjetima, javnost rada i druga pitanja od značaja za rad ustanove.
Saglasnost na statut javne ustanove daje osnivač.


Status zaposlenih u ustanovi
Član 18
Na zaposlene u ustanovi primjenjuju se opšti propisi o radu i kolektivni ugovori, ako zakonom nije drukčije određeno.

Prestanak rada
Član 19

Ustanova prestaje sa radom, ako:
 	  1) ne ispunjava propisane uslove za obavljanje djelatnosti;
  	  2) je pravosnažnom sudskom odlukom utvrđena ništavost upisa u Centralni registar privrednih i drugih subjekata;
   	  3) ne obavlja djelatnost zbog koje je osnovana;
   	  4) je nastupio drugi slučaj utvrđen posebnim zakonom ili aktom o osnivanju.
     	Akt o prestanku rada ustanove donosi osnivač.

Način prestanka rada ustanove
Član 20
Kada Ministarstvo utvrdi da ustanova ne ispunjava propisane uslove za obavljanje djelatnosti za koju je osnovana, odrediće rok u kojem je ustanova dužna da obezbijedi potrebne uslove i o tome obavještava osnivača.
Ako ustanova ne ispuni potrebne uslove u određenom roku, Ministarstvo će donijeti rješenje kojim će zabraniti rad ustanovi, odnosno obavljanje djelatnosti.
Kada organ koji vrši nadzor nad radom ustanove utvrdi da ustanova ne obavlja djelatnost za koju je osnovana duže od 90 dana, naložiće joj da u roku od 15 dana nastavi sa obavljanjem djelatnosti i o tome će obavijestiti Ministarstvo, ako ono ne vrši nadzor.
Ako ustanova ne postupi po nalogu organa iz stava 3 ovog člana, organ koji vrši nadzor pokrenuće postupak za brisanje ustanove iz Registra.

IV. ORGANIZACIJA USTANOVA U OBLASTI KULTURE

Organizacija ustanove
Član 21

Organi ustanove su: organ rukovođenja i organ upravljanja.

Evidencija ustanova
Član 22

Ministarstvo vodi evidenciju ustanova.

                                                        Obaveze osnivača ustanove
[bookmark: clan_31]Član 23

Osnivač javne ustanove dužan je da:
1) obezbijedi uslove za osnivanje, početak rada i kontinuirano obavljenje djelatnosti ustanove;
2) obezbijedi sredstva za finansiranje djelatnosti od javnog interesa, u skladu sa zakonom i aktom o osnivanju;
3) obezbijedi prostor, opremu i druge uslove neophodne za rad ustanove
4) obezbijedi zaštitu, održavanje i namjensko korišćenje imovine ustanove u skladu sa zakonom; 
5) obezbijedi sprovođenje javnog interesa u kulturi poštujući autonommiju stručnog, programskog i umjetničkog rada ustanove;
6) prati i obezbjeđuje zakonitost rada ustanove; 
7) preduzima druge mjere i radnje radi nesmetanog rada ustanove;
8) vrši druge poslove utvrđene zakonom i aktom o osnivanju.
     Osnivač ustanove kulture dužan je da:
1) obezbijedi uslove za osnivanje i rad ustanove kulture;
2) obezbijedi sredstva, prostor, opremu i druge uslove potrebne za obavljanje djelatnosti; 
3) preduzima druge mjere i radnje radi nesmetanog rada ustanove;
4) [bookmark: sadrzaj37]vrši druge poslove utvrđene zakonom i aktom o osnivanju.

Obaveze ustanove
[bookmark: clan_32]Član 24

Ustanova je dužna da:
1) obavlja djelatnost za koju je osnovana, u skladu sa zakonom, aktom o osnivanju i statutom;
2) obezbijedi stručan i zakonit rad ustanove;
3) obezbijedi dostupnost kulturnih sadržaja korisnicima pod jednakim uslovima;
4) koristi sredstva i imovinu namjenski i odgovorno;
5) vodi propisane evidencije i obezbjeđuje čuvanje i zaštitu dokumentacije u skladu sa zakonom; 
6) obezbijedi javnost rada u skladu sa zakonom;
7) obavlja i druge poslove u skladu sa zakonom i statutom.
Pored obaveza iz stava 1 ovog člana javna ustanova je dužna da najkasnije do kraja marta tekuće godine, osnivaču podnese izvještaj o radu i izvještaj o finansijskom poslovanju za prethodnu godinu.
Izvještaj o finansijskom poslovanju iz stava 2 ovog člana sadrži:
1) pregled ukupno ostvarenih primitaka po izvorima finansiranja;
pregled ukupno izvršenih izdataka, po namjenama, programima i ekonomskoj klasifikaciji;
2) podatke o realizaciji finansijskog plana;
3) pregled neizmirenih obaveza;
4) podatke o prihodima ostvarenim obavljanjem sopstvene djelatnosti;
5) obrazloženje odstupanja između planiranih i realizovanih sredstava;
6) prilozi – izvještaji na propisanim obrascima za finansijsko izvještavanje u skladu sa zakonom.
7) druge podatke od značaja za uvid u finansijsko poslovanje ustanove.

Donacije i druge pomoći
Član 25

Ustanova je dužna da sredstva donacije i druge pomoći koristi u skladu sa namjenom koju odredi donator, odnosno davalac pomoći.
Donacije i pomoći kojima nije određena namjena koriste se za ostvarivanje programskih aktivnosti ustanove.

V. UPRAVLJANJE I RUKOVOĐENJE JAVNIM USTANOVAMA KULTURE

Organi
Član 26

Organi javne ustanove su: Upravni odbor i direktor, poslovni direktor i umjetnički direktor (u daljem tekstu: direktor).
Upravni odbor je organ upravljanja javnom ustanovom. 
Direktor, poslovni direktor i umjetnički direktor su organi rukovođenja javnom ustanovom kulture.  
Upravni odbor 
Član 27

Upravni odbor ima predsjednika i četiri člana, od kojih je:
- jedan član iz reda zaposlenih u javnoj ustanovi kulture,
- jedan član iz oblasti društvenih nauka (pravo ili ekonomija),
- tri člana iz reda afirmisanih stvaralaca ili stručnjaka u kulturi iz oblasti za koju je javna ustanova kulture osnovana.
Direktor ne može biti član upravnog odbora.

Rodno balansirana zastupljenost
Član 28
 
Prilikom izbora, odnosno imenovanja članova upravnog odbora osnivač vodi računa o principu rodno balansirane zastupljenosti.

Nadležnosti upravnog odbora 
Član 29

Upravni odbor javne ustanove:
1) donosi statut ustanove;
2) utvrđuje poslovnu politiku i programsku koncepciju razvoja ustanove;
3) donosi program rada ustanove;
4) usvaja umjetnički program i pravila ostvarivanja umjetničkog programa ustanove;
5) donosi akt o unutrašnjoj organizaciji i sistematizaciji poslova u ustanovi i druge opšte akte ustanove;
7) usvaja izvještaje o radu i izvještaje o finansijskom poslovanju ustanove;
8) određuje cijene proizvoda i usluga koje pruža ustanova;
9) predlaže osnivaču statusne promjene ustanove;
10) donosi poslovnik o radu;
11) vrši i druge poslove u skladu sa zakonom, statutom i drugim opštim aktima ustanove.
Članovi upravnog odbora su dužni da zastupaju interese i stavove organa koji su ih izabrali.

Direktor 
Član 30

Javnom ustanovom rukovodi direktor.
Javnom ustanovom iz oblasti kulturno-umjetničkog stvaralaštva rukovode poslovni i umjetnički direktor.
Izuzetno od stava 2 ovog člana, imenovanje umjetničkog direktora nije obavezno, ako je poslovni direktor umjetnik visoke reputacije ili stručnjak u kulturi visoke reputacije.

Nadležnost direktora 
Član 31

Direktor javne ustanove obavlja sljedeće poslove: 
1) predlaže statut ustanove;
2) organizuje rad i vodi poslovanje ustanove;
3) predstavlja i zastupa ustanovu;
4) predlaže poslovnu politiku i programsku koncepciju razvoja ustanove;
5) predlaže akt o unutrašnjoj organizaciji i sistematizaciji poslova u ustanovi i druge opšte akte koje donosi upravni odbor;
6) predlaže program rada i finansijski plan ustanove;
7) podnosi upravni odboru ustanove i osnivaču izvještaj o radu i izvještaj o finansijskom poslovanju;
8) stara se o obezbjeđivanju uslova i sredstava za ostvarivanje programa rada ustanove;
9) izvršava odluke upravnog odbora ustanove;
10) donosi opšte akte koji nijesu u nadležnosti upravnog odbora ustanove;
11) odgovoran je za zakonitost rada ustanove;
12) u skladu sa zakonom, do odluke nadležnog organa, obustavlja od izvršenja odluke upravni odbora ustanove za koje smatra da su nezakonite;
13) odlučuje o zasnivanju i prestanku radnog odnosa u ustanovi;
14) vrši i druge poslove u skladu sa zakonom, statutom ustanove i drugim opštim aktima.


Nadležnost umjetničkog direktora
Član 32

Umjetnički direktor javne ustanove obavlja sljedeće poslove:
1) predlaže programsku koncepciju razvoja ustanove;
2)predlaže godišnji umjetnički plan ustanove sa umjetničkom koncepcijom i repertoarom ustanove;
3) odlučuje o tehničko-tehnološkom opremanju ustanove neophodnom za ostvarivanje umjetničkog programa;
4) rukovodi organizacionim jedinicama i zaposlenima koji izvode umjetničke programe u ustanovi;
5) učestvuje u planiranju sredstava namijenjenim za programske aktivnosti u ustanovi;
6) odlučuje o angažovanju saradnika na realizaciji umjetničkog programa u ustanovi.
[bookmark: sadrzaj38]
Saradnja osnivača sa organima javne ustanove
Član 33
  
Upravni odbor i direktor dužni su da u svom radu postupaju u skladu sa zakonom, strateškim dokumentima i javnim politikama u oblasti za koju je ustanova osnovana.
Upravni odbor i direktor dužni su da programe rada, aktivnosti i akte ustanove usklađuju sa strateškim pravcima i prioritetima koje utvrđuje Ministarstvo, odnosno nadležni organ lokalne uprave.
Upravni odbor i direktor dužni su da prije donošenja statuta, programa rada i finansijskog plana, akata o unutrašnjoj organizaciji pribave mišljenje Ministarstva, odnosno nadležnog organa lokalne uprave.
Na zahtjev Ministarstva, odnosno nadležnog organa lokalne uprave, upravni odbor i direktor dužni su da dostave podatke, informacije, izvještaje i svu drugu dokumentaciju od značaja za rad ustanove i praćenje ostvarivanja njene djelatnosti.
Ministarstvo, odnosno nadležni organ lokalne uprave, po potrebi dostavlja upravnom odboru i direktorima javnih ustanova obavezujuće smjernice za rad, a koje se odnose na sprovođenje zakona, strateških dokumenata i ostvarivanje javnog interesa u kulturi.
Upravni odbor i direktor dužni su da preduzmu mjere radi otklanjanja nepravilnosti i nedostataka na koje im ukaže Ministarstvo, odnosno nadležni organ lokalne uprave.
Direktor je dužan da bez odlaganja obavijesti Ministarstvo, odnosno nadležni organ lokalne uprave o okolnostima koje mogu uticati na zakonito, nesmetano ili namjensko obavljanje djelatnosti ustanove. 







VI. USLOVI I IZBOR, IMENOVANJE I TRAJANJE MANDATA ORGANA JAVNE USTANOVE 

Uslovi za izbor predsjednika i članova upravnog odbora
Član 34

Za predsjednika i članove upravnog odbora može biti izabrano lice koje ispunjava sljedeće uslove:
-da je crnogorski državljanin,
-da ima najmanje VI nivo kvalifikacije obrazovanja, 
-da ima najmanje tri godina radnog iskustva u djelatnosti koju obavlja javna ustanova, odnosno tri godine radnog iskustva iz oblasti društvenih nauka (pravo ili ekonomija),
-da nije osudjivan za krivično djelo koje ga čine nedostojnim za obavljanje poslova,
-da nije član organa političke partije.

Mandat predsjednika i članova upravnog odbora 
[bookmark: clan_21]Član 35

Predsjednika i članove upravnog odbora ustanove imenuje i razrješava osnivač, na predlog Ministarstva, odnosno nadležnog organa lokalne uprave.
Mandat upravnog odbora ustanove traje četiri godine.
Lica iz stava 1 ovog člana mogu biti imenovana najviše dva puta uzastopno.

Prestanak mandata predsjedniku i članovima upravnog odbora
Član 36

Predsjedniku i članu upravnog odbora javne ustanove prestaje mandat:
1) istekom mandata; 
2) na lični zahtjev i
3) razrješenjem.
Predsjednik i član upravnog odbora ustanove razriješava se ako:
1) prestane da ispunjava uslove iz člana 34;
2) ako ne izvršava poslove iz člana 29 bez opravdanog razloga;
3) neopravdano odsustvuje sa sjednica dva puta uzastopno;
4) postupa suprotno zakonu, aktu o osnivanju, statutu i opštim aktima ustanove;
5) je pravosnažno osuđen na kaznu zatvora dužu od šest mjeseci;
6) bude izabran za direktora druge javne ustanove;
7) nestručnim i nesavjesnim radom prouzrokuje štetu javnoj ustanovi ili svoje obaveze izvršava na način koji može prouzrokovati veće smetnje u radu javne ustanove;
8) ako ne postupi po obavezujućim smjernicama iz člana 33. 
Član upravnog odbora ustanove iz reda zaposlenih može biti razriješen prije isteka mandata i u slučaju ako ne zastupa interese zaposlenih na način utvrđen statutom ustanove.

 
Uslovi za imenovanje direktora
Član 37

          	 Za direktora može biti imenovano lice koje ispunjava sljedeće uslove:
1) da je crnogorski državljanin;
2) da ima najmanje VII nivo kvalifikacije obrazovanja;
3) da ima pet godina radnog iskustva u djelatnosti koju obavlja javna ustanova;
4) da ima najmanje tri godine radnog iskustva na poslovima rukovođenja;  
5) da nije osuđivan za krivična djela čija je kazna zatvora duža od šest mjeseci;
6) da nije član organa političke partije;
7) da nije član upravnog odbora druge javne ustanove.
Izbor direktora 
Član 38

Izbor direktora javne ustanove vrši se na osnovu javnog konkursa koji objavljuje javna ustanova, uz prethodnu saglasnost Ministarstva, odnosno nadležnog organa lokalne uprave najmanje tri mjeseca prije isteka mandata direktora.
Javni konkurs iz stava 1 ovog člana objavljuje se na službenoj interenet stranici javne ustanove, Ministarstva, odnosno opštine, Zavoda za zapošljavanje i jednom javnom emiteru, dostupnom na teritoriji Crne Gore.
Javni konkurs traje 15 dana od dana njegovog objavljivanja i sadrži:
- uslove koje kandidat treba da ispunjava; 
- potrebnu dokumentaciju i
- način prijave.
Kandidat za direktora javne ustanove dužan je da uz dokumentaciju iz stave 3 ovog člana dostavi i program razvoja ustanove.
Pregled pristiglih prijava i ispunjenost uslova konkursa na osnovu dostavljene dokumentacije vrši upravni odbor.
Upravni odbor sačinjava listu kandidata koji ispunjavaju uslove za direktora javne ustanove i dostavlja je Ministarstvu, odnosno nadležnom organu lokalne uprave zajedno sa programima razvoja ustanova, dostavljenih od strane kandidata. 
Lista kandidata iz stava 6 objavljuje se istog dana na službenoj internet stranici javne ustanove i Ministarstva, odnosno opštine u roku od sedam dana od dana isteka javnog konkursa.
Nakon razmatranja programa razvoja javne ustanove i obavljenog intervjua sa kandidatima sa liste, Ministarstvo, odnosno predsjednik opštine donosi odluku o izboru direktora koja sadrži mišljenje o stručnim i organizacionim sposobnostima izabranog kandidata i zapisnik o obavljenom razgovoru, u roku od 20 dana od dana objavljivanja Liste kandidata iz stava 6 ovog člana.
Nakon donošenja odluke iz stava 8 ovog člana, Ministarstvo, odnosno predsjednik opštine predlaže Vladi, odnosno Skupštini opštine imenovanje direktora.
Protiv odluke iz stava 9 ovog člana može se podnijeti tužba nadležnom Sudu.




Poništavanje konkursa za izbor direktora
Član 39

Konkurs se obavezno poništava u skladu sa zakonom, ako:
      - nije bilo prijavljenih kandidata;
      - upravni odbor utvrdi da nema kandidata koji ispunjavaju propisane uslove iz člana 37, o čemu je dužan da obavijesti Ministarstvo, odnosno nadležni organ lokalne uprave bez odlaganja;
      - Ministarstvo, odnosno predsjednik opštine ne predloži nijednog kandidata.
Odluku o obaveznom poništavanju javna ustanova donosi uz prethodno obavještavanje Ministarstva, odnosno nadležnog organa lokalne uprave.
    	Ako Ministarstvo, odnosno predsjednik opštine ne predloži nijednog kandidata sa Liste, obavijestiće javnu ustanovu u roku od pet dana, koja je dužna da donese odluku o obaveznom poništavanju Konkursa. 
Ministarstvo, odnosno predsjednik opštine će o razlozima za obavezno poništavanje obavijestiti osnivača bez odlaganja.

Mandat direktora 
Član 40

Mandat direktora javne ustanove traje četiri godine.

Prestanak mandata direktora
Član 41

Direktoru javne ustanove prestaje mandat:
1) istekom mandata;
2) na lični zahtjev;
3) razrješenjem.
	Direktor javne ustanove se razrješava ako: 
1) prestane da ispunjava uslove iz člana 37 ovog zakona;
2) ne izvršava poslove iz člana 30, odnosno iz člana 31 ovog zakona;
3) postupa suprotno zakonu ili aktu o osnivanju odnosno statute ili opštem aktu javne ustanove;
4) je pravosnažno osuđen na kaznu zatvora dužu od šest mjeseci;
5) ne postupa u skladu sa Etičkim kodeksom;
6) nestručnim i nesavjesnim radom prouzrokuje štetu javnoj ustanovi ili svoje obaveze izvršava na način koji može prouzrokovati veće smetnje u radu javne ustanove;
7) ako ne postupi po obavezujućim smjernicama iz člana 33 ovog zakona ili po nalozima kontrole datim u postupku nadzora nad radom javne ustanove ili kontrole opštih akata javne ustanove.




Prava direktora iz radnog odnosa po isteku mandata 
Član 42

Direktor javne ustanove kome je prestao mandat u skladu sa članom 41 stav 1 tačka 1 ovog zakona, ako je saglasan, raspoređuje se u javnoj ustanovi na radno mjesto koje odgovara njegovom nivou kvalifikacije obrazovanja i sposobnostima.
Rješenje o raspoređivanju u slučaju iz stava 1 ovog člana, ako nije imenovan direktor ili određen vršilac dužnosti, donosi upravni odbor.
Direktor koje nije raspoređen na način propisan stavom 1 ovog člana u roku od jedne godine od dana prestanka mandata, za to vrijeme prima naknadu u visini zarade koja obuhvata osnovnu zaradu, posebni dio zarade i procenat minulog staža, koju je imao u posljednjem mjesecu vršenja poslova radnog mjesta na koje je imenovan, na osnovu zahtjeva koji se podnosi organu koji ga je imenovao.
Izuzetno, pravo na naknadu iz stava 3 ovog člana može se produžiti za još jednu godinu ako direktor u toku korišćenja prava iz stava 3 ovog člana stiče pravo na penziju, na osnovu zahtjeva koji se podnosi organu koji ga je imenovao.

Vršilac dužnosti direktora
Član 43

Ako nakon sprovedenog javnog konkursa nije izvršeno imenovanje direktora ili ako direktor prestane da obavlja dužnost prije isteka mandata na koji je imenovan, do imenovanja direktora, Vlada na predlog Ministarstva može imenovati vršioca dužnosti direktora bez sprovođenja javnog konkursa na period od šest mjeseci. 
Vršilac dužnosti mora da ispunjava uslove koji su zakonom, drugim propisom odnosno aktom o unutrašnjoj organizaciji i sistematizaciji radnih mjesta javne ustanove propisani za direktora.
Vršilac dužnosti direktora ima ista prava, obaveze i odgovornosti kao direktor javne ustanove. 
Vršilac dužnosti može se imenovati najviše dva puta.
Vršiocu dužnosti miruju prava i obaveze na radnom mjestu sa kojeg je određen za vršioca dužnosti. 
Zamjenjivanje direktora
Član 44

Direktora javne ustanove u slučaju privremene spriječenosti za rad zamjenjuje pomoćnik direktora, a ako ustanova nema pomoćnika direktora zamjenjuje ga zaposleni u ustanovi kojeg odredi direktor.
[bookmark: _Hlk229729579]Ukoliko direktor nije u mogućnosti da odredi zaposlenog koji ga zamjenjuje, određuje ga upravni odbor.




VII. ZASNIVANJE RADNOG ODNOSA I POPUNA RADNIH MJESTA 

Akt o unutrašnjoj organizaciji i sistematizaciji
Član 45

Akt o unutrašnjoj organizaciji i sistematizaciji radnih mijesta javne ustanove sadrži:
1) broj i vrstu organizacionih jedinica i sadržaj poslova koji se vrše u njima;
2) ukupan broj sistematizovanih radnih mjesta zaposlenih u svim organizacionim jedinicama;
3) redni broj, naziv radnog mjesta, broj izvršilaca i opis poslova radnog mjesta zaposlenih u okviru svih organizacionih jedinica;
4) uslove za obavljanje poslova i zadataka u određenom zvanju propisanih posebnim zakonom, i
5) posebne uslove, ako su propisani.
U postupku donošenja akta o unutrašnjoj organizaciji i sistematizaciji javne ustanove, direktor pribavlja mišljenje Ministarstva, odnosno nadležnog organa lokalne uprave.
Na akt o unutrašnjoj organizaciji i sistematizaciji poslova javne ustanove saglasnost daje osnivač. 

Uslovi za zasnivanje radnog odnosa
Član 46

Pored uslova propisanih opštim propisima o radu, u javnoj ustanovi može da zasnuje radni odnos lice koje:
1) je crnogorski državljanin;
2) ima propisani nivo kvalifikacije obrazovanja;
3) nije osuđivano za krivična djela čija je kazna zatvora duža od šest mjeseci.
Izuzetno od stava 1 alineja 1 ovog člana, radni odnos u javnoj ustanovi može da zasnuje i strani državljanin u skladu sa zakonom kojim se uređuje uslovi, ulazak, izlazak, kretanje, boravak i rad stranaca.
Pored uslova iz stava 1 ovog člana i drugih uslova propisanih ovim zakonom, posebnim zakonom ili opštim aktom javne ustanove, mogu se propisati i posebni uslovi za zasnivanje radnog odnosa.

Ugovor o radu
 Član 47

       Radni odnos se zasniva ugovorom o radu koji zaključuju zaposleni i direktor na neodređeno ili određeno vrijeme, odnosno zaposleni kojeg on ovlasti u skladu sa opštim propisima o radu. 
	  Direktor i upravni odbor zaključuju ugovor o radu kojim se definišu prava i obaveze direktora iz rada i po osnovu rada.
      Ugovor o radu sadrži podatke propisane zakonom kojim se uređuje oblast rada.
	
Popuna radnih mjesta 
Član 48

         Radna mjesta u javnim ustanovama popunjavaju se putem:
1) raspoređivanja;
2) sporazuma o preuzimanju;
3) javnog oglasa;
4) javnog konkursa.

Raspoređivanje
Član 49
Zaposleni se može, zbog potreba rada, rasporediti trajno na drugo odgovarajuće radno mjesto u javnoj ustanovi, za koje ispunjava propisane uslove.
Odgovarajućim radnim mjestom, u smislu stava 1 ovog člana, smatra se radno mjesto za koje je propisan isti nivo kvalifikacije obrazovanja i radno iskustvo u jednakom ili dužem trajanju.
Zaposleni se može privremeno rasporediti na drugo radno mjesto u istom zvanju, kao i na radno mjesto u nižem zvanju, zbog zamjene odsutnog zaposlenog ili povećanog obima posla, pri čemu zadržava sva prava koja mu pripadaju na radnom mjestu sa kojeg je raspoređen.
Privremeno raspoređivanje iz stava 3 ovog člana traje najduže jednu godinu od dana raspoređivanja, poslije čega zaposleni ima pravo da se vrati na radno mjesto na kojem je radio prije raspoređivanja.
U slučaju iz stava 1 ovog člana direktor javne ustanove, odnosno zaposleni kojeg on ovlasti, donosi aneks ugovora o radu.

Trajno ili privremeno preuzimanje
Član 50

       	Zaposleni na neodređeno vrijeme može biti preuzet trajno ili privremeno bez javnog oglasa u drugu javnu ustanovu koja obavlja istu djelatnost kao javna ustanova odakle se preuzima ili javnu ustanovu koja obavlja drugu djelatnost, na odgovarajuće radno mjesto, na osnovu sporazuma između direktora tih javnih ustanova i pristanka zaposlenog.
Etički kodeks
Član 51

	Direktor i zaposleni u javnoj ustanovi dužni su da se pridržavaju Etičkog kodeksa. 
	Etički kodeks iz stava 1 ovog člana propisuje Ministarstvo.





VIII. OPŠTI AKTI JAVNE USTANOVE

Akti javne ustanove
Član 52

	Pored statuta iz člana 17 ovog zakona, javna ustanova može imati i druge opšte akte kojima se uređuju pitanja važna za rad i poslovanje javne ustanove, u skladu sa zakonom, aktom o osnivanju i statutom javne ustanove. 
Statut i drugi opšti akt javne ustanove stupaju na snagu danom objavljivanja na oglasnoj tabli javne ustanove i službenoj internet stranici javne ustanove.
       	  Statut i opšti akti javne ustanove ne mogu imati povratno dejstvo.
Pitanja u vezi sa opštim aktima
Član 53

	Pojedina pitanja o opštim aktima regulisana su statutom.
IX. SREDSTVA ZA RAD JAVNE USTANOVE I RASPOLAGANJE IMOVINOM
Sredstva za rad 
Član 54

Sredstva za rad javne ustanove obezbjeđuje se iz budžeta države, odnosno lokalne samouprave, naplatom usluga, prodajom robe i usluga na tržištu i iz drugih izvora na način i pod uslovima određenim zakonom i aktom o osnivanju.
Sredstva za rad javne ustanove iz stava 1 ovog člana čine imovinu javne ustanove. 
       	Ako u obavljanju svoje djelatnosti javna ustanova ostvari sopstveni prihod, taj se prihod upotrebljava isključivo za obavljanje i razvoj djelatnosti javne ustanove u skladu s aktom o osnivanju i statutom javne ustanove.
Ustanova može ostvarivati prihode vršenjem djelatnosti za koju je osnovana ili pružanjem usluga.        
      	Ustanova može koristiti sopstvene prihode za finansiranje tekućih i kapitalnih izdataka.
      	Izuzetno od stava 5 ovog člana, sopstveni prihodi se ne mogu koristiti za izdatake koji se odnose na bruto zarade i doprinose na teret poslodavca i ostala lična primanja.

                                                         Raspolaganje imovinom
Član 55
Javna ustanova odgovara za svoje obaveze cjelokupnom svojom imovinom.    
Javna ustanova ne može bez saglasnosti osnivača raspolagati imovinom. 
Objekti u državnoj svojini, koji su, u skladu sa zakonom kojim se uređuje državna imovina, dati Ministarstvu na korišćenje radi ostvarivanja javnog interesa u kulturi, Ministarstvo može ustupiti bez naknade drugom državnom organu, opštini, pravnom ili fizičkom licu, u cilju obavljanja djelatnosti kulture.

X. JAVNOST RADA JAVNE USTANOVE 
Javnost rada organa
Član 56
Rad organa javne ustanove je javan.
Organi javne ustanove dužni su da obavještavaju javnost o svom radu na službenoj internet stranici javne ustanove i preko sredstava javnog informisanja, kao i na drugi odgovarajući način.
Organi javne ustanove dužni su da javnosti omoguće uvid u svoj rad, u skladu sa zakonom kojim se uređuje slobodan pristup informacijama.


XI. UMJETNICI I STRUČNjACI U KULTURI

[bookmark: sadrzaj57]Umjetnik
[bookmark: clan_50]Član 57

Umjetnik je lice koje kao autor stvara originalna umjetnička djela ili lice koje interpretira umjetnička i druga djela.

[bookmark: sadrzaj58]Stručnjak u kulturi
[bookmark: clan_51]Član 58
Stručnjak u kulturi je lice sa odgovarajućom stručnom spremom, koje obavlja naučno-istraživačke, teorijsko-kritičke, edukativne, producentske, umjetničko-saradničke, specijalističko-tehničke ili organizatorske poslove u oblasti kulture.
[bookmark: sadrzaj59]
Istaknuti kulturni stvaralac
[bookmark: clan_52]Član 59
Umjetniku ili stručnjaku u kulturi, čija su djela ili stvaralaštvo od izuzetnog značaja za kulturu Crne Gore, može se dodijeliti status istaknuti kulturni stvaralac.
Status istaknuti kulturni stvaralac dodjeljuje Vlada, na predlog Ministarstva.
Istaknuti kulturni stvaralac ima pravo na doživotnu mjesečnu naknadu od dana dodjele statusa, u visini jedne do dvije prosječne neto zarade u Crnoj Gori u godini koja prethodi isplati naknade.
Bliže kriterijume i način dodjeljivanja statusa istaknuti kulturni stvaralac, kao i uslove i kriterijume za utvrđivanje visine i načina isplate naknade po osnovu tog statusa propisuje Vlada.


Samostalni umjetnik i samostalni stručnjak u kulturi
[bookmark: sadrzaj63][bookmark: clan_55]Član 60
Samostalni umjetnik, odnosno samostalni stručnjak u kulturi je umjetnik ili stručnjak u kulturi koji se bavi umjetničkim ili kulturnim stvaralaštvom, odnosno koji obavlja poslove iz čl. 57 i 58 ovog zakona kao osnovno zanimanje, radi ostvarivanja prihoda, bez zasnivanja radnog odnosa.

[bookmark: sadrzaj64]Uslovi za sticanje statusa
[bookmark: clan_56]Član 61
Status samostalni umjetnik, odnosno status samostalni stručnjak u kulturi može steći umjetnik, odnosno stručnjak u kulturi pod uslovom da:
1) je crnogorski državljanin;
2) ima prebivalište u Crnoj Gori;
3) nije u radnom odnosu;
4) je poslovno sposoban;
5) nije pravosnažno osuđen na kaznu zatvora u trajanju dužem od šest mjeseci ili da mu nije izrečena zaštitna mjera zabrane obavljanja djelatnosti u oblasti za koju traži priznavanje statusa samostalni umjetnik, odnosno samostalni stručnjak u kulturi;
6) nije na redovnom školovanju;
7) ima javno objavljeno stvaralaštvo.
Bliže kriterijume u pogledu javno objavljenog stvaralaštva i odgovarajuće stručne spreme za lica iz člana 60 ovog zakona propisuje Ministarstvo.

[bookmark: sadrzaj65]Sticanje statusa
[bookmark: clan_57]Član 62
Status samostalni umjetnik, odnosno samostalni stručnjak u kulturi, na zahtjev umjetnika ili stručnjaka u kulturi, priznaje stručna komisija (u daljem tekstu: komisija).
Komisiju iz stava 1 ovog člana obrazuje Ministarstvo od predstavnika reprezentativnih strukovnih udruženja.
Ako u određenoj oblasti ne postoji reprezentativno strukovno udruženje, za člana komisije se može imenovati umjetnik ili stručnjak u kulturi koji nije član strukovnog udruženja.
Mandat Komisije traje četiri godine.
Komisija donosi poslovnik o radu kojim se bliže uređuju način, rad i odlučivanje, kao i druga pitanja od značaja za sticanje statusa samostalnog umjetnika, odnosno samostalnog stručnjaka u kulturi.

[bookmark: sadrzaj66]Zahtjev za priznavanje statusa
[bookmark: clan_58]Član 63
Zahtjev za priznavanje statusa samostalni umjetnik, odnosno samostalni stručnjak sadrži:
1) osnovne podatke o podnosiocu zahtjeva (ime i prezime);
2) podatke o dosadašnjem radu;
3) naziv oblasti kulture kojom će se baviti u statusu samostalni umjetnik, odnosno samostalni stručnjak u kulturi.
Uz zahtjev iz stava 1 ovog člana podnose se dokazi o ispunjenosti uslova iz člana 61 ovog zakona, osim dokaza iz tačke 5, koji se pribavlja po službenoj dužnosti.

[bookmark: sadrzaj67]Primjena propisa
[bookmark: clan_59]Član 64
O zahtjevu za priznavanje statusa samostalni umjetnik, odnosno samostalni stručnjak u kulturi rješava se neposredno, po pravilima skraćenog upravnog postupka.

[bookmark: sadrzaj68]Trajanje statusa
[bookmark: clan_60]Član 65
Status samostalni umjetnik, odnosno status samostalni stručnjak u kulturi priznaje se od dana podnošenja zahtjeva i traje pet godina, uz mogućnost produžavanja.
Zahtjev za produžavanje statusa samostalni umjetnik, odnosno statusa samostalni stručnjak u kulturi, sa dokazima o ispunjenosti uslova iz člana 61 ovog zakona, podnosi se najkasnije 60 dana prije isteka priznatog statusa.
Izuzetno od stava 1 ovog člana, status-samostalni umjetnik, odnosno status samostalni stručnjak u kulturi, bez produžavanja, zadržava istaknuti kulturni stvaralac i samostalni umjetnik, odnosno samostalni stručnjak u kulturi koji ovaj status ima neprekidno više od 20 godina.
[bookmark: sadrzaj80]
[bookmark: sadrzaj69]Prestanak statusa samostalni umjetnik, odnosno samostalni stručnjak u kulturi
[bookmark: clan_61]Član 66
Status samostalni umjetnik, odnosno samostalni stručnjak u kulturi prestaje, ako samostalni umjetnik, odnosno samostalni stručnjak u kulturi:
1) podnese pisani zahtjev, danom podnošenja zahtjeva;
2) zasnuje radni odnos, danom zasnivanja radnog odnosa;
3) izgubi crnogorsko državljanstvo ili prebivalište u Crnoj Gori, danom konačnosti rješenja o gubitku državljanstva, odnosno danom odjave prebivališta;
4) je pravosnažno osuđen na bezuslovnu kaznu zatvora u trajanju dužem od šest mjeseci, danom upućivanja na izdržavanje kazne;
5) je sudskom odlukom izrečena zaštitna mjera obavljanja djelatnosti iz oblasti kulture za koju mu je dodijeljen status samostalni umjetnik, odnosno status samostalni stručnjak u kulturi u trajanju dužem od šest mjeseci, danom pravosnažnosti sudske odluke;
6) se ne bavi kulturnim ili umjetničkim stvaralaštvom ili ne obavlja djelatnost kulture za koju mu je dodijeljen status samostalni umjetnik, odnosno status samostalni stručnjak u kulturi duže od dvije godine, osim u slučaju privremene spriječenosti za rad, danom isteka ovog roka;
7) ako ne produži status, zadnjeg dana trajanja statusa;
8) ispuni uslove za ostvarivanje prava na starosnu penziju, danom ostvarivanja prava;
9) za obavljanje djelatnosti za koju mu je dodijeljen status samostalni umjetnik, odnosno status samostalni stručnjak u kulturi, angažuje drugo lice;
10) ne dostavi nadležnom organu godišnju prijavu o ostvarenim prihodima po osnovu obavljanja djelatnosti u skladu sa zakonom.
Ministarstvo donosi rješenje o prestanku statusa samostalni umjetnik, odnosno statusa samostalni stručnjak u kulturi, na zahtjev samostalnog umjetnika, odnosno samostalnog stručnjaka u kulturi ili po službenoj dužnosti.
Ako status samostalnog umjetnika odnosno stručnjaka u kulturi prestaje po službenoj dužnosti, Ministarstvo je dužno da prethodno informiše to lice da su se stekli uslovi za prestanak statusa i posljedicama  donošenja rješenja o prekidu statusa.
Ako samostalni umjetnik odnosno samostalni stručnjak u kulturi ne produži status na način propisan članom 65 stav 2, status će biti prekinut po službenoj dužnosti istekom posljednjeg dana trajanja statusa o čemu će Ministarstvo donijeti posebno Rješenje.


[bookmark: sadrzaj70]Registar samostalnih umjetnika i samostalnih stručnjaka u kulturi
[bookmark: clan_62]Član 67
Ministarstvo vodi Registar samostalnih umjetnika i samostalnih stručnjaka u kulturi.
Sadržaj i način vođenja Registra iz stava 1 ovog člana propisuje Ministarstvo.
[bookmark: sadrzaj71]
Dužnosti samostalnog umjetnika, odnosno samostalnog stručnjaka u kulturi
[bookmark: clan_63]Član 68
Samostalni umjetnik, odnosno samostalni stručnjak u kulturi dužan je da:
1) u poslovanju sa trećim licima uz svoje ime i prezime, koristi oznaku "samostalni umjetnik", odnosno "samostalni stručnjak u kulturi";
2) organu uprave nadležnom za naplatu poreza, uredno i blagovremeno, u propisanom roku, podnosi poresku prijavu o prihodima ostvarenim poslovanjem sa statusom samostalni umjetnik, odnosno statusom samostalni stručnjak u kulturi;
3) odmah, a najkasnije u roku od 15 dana, obavijesti Ministarstvo o razlozima za prestanak statusa samostalni umjetnik, odnosno statusa samostalni stručnjak u kulturi iz člana 61 ovog zakona.
[bookmark: sadrzaj72]Ostvarivanje prihoda
[bookmark: clan_64]Član 69
Samostalni umjetnik, odnosno samostalni stručnjak u kulturi ostvaruje prihode prodajom svojih djela, vršenjem usluga i na drugi zakonom dozvoljen način.

[bookmark: sadrzaj73]Penzijsko-invalidsko osiguranje
[bookmark: clan_64a]Član 70
Samostalni umjetnik, odnosno samostalni stručnjak u kulturi ima pravo na penzijsko-invalidsko osiguranje.
Osnovice, stope i obračun doprinosa za osiguranje iz stava 1 ovog člana utvrđuje se u skladu sa zakonom kojim se uređuju doprinosi za obavezno socijalno osiguranje.
Sredstva za uplatu doprinosa i penzijsko-invalidsko osiguranje samostalnog umjetnika, odnosno samostalnog stručnjaka u kulturi obezbjeđuju se u budžetu Crne Gore.

XII. UDRUŽENJA U KULTURI

Pojam
Član 71

Radi ostvarivanja zajedničkog interesa ili cilja u oblasti kulture i umjetnosti, umjetnici, odnosno stručnjaci u kulturi kao i druga fizička i pravna lica koje djeluju u oblasti kulture mogu se dobrovoljno povezivati u udruženja (u daljem tekstu: Udruženja u kulturi).
Udruženja u kulturi iz stava 1 ovog člana mogu biti osnovana za svaku od sljedećih djelatnosti u oblasti umjetničkog stvaralaštva, produkcije i interpretacije i to:
1) književnost;
2) pozorišna umjetnost;
3) muzička i muzičko-scenska djelatnost;
4) umjetnička igra i ples  (klasični balet, savremeni ples i narodna igra);
5) likovne umjetnosti;
6) primijenjene umjetnosti i dizajn;
7) fotografija;
8) filmska umjetnost i audio-vizuelno stvaralaštvo;
9) interdisciplinarno umjetničko polje (performans, instalacija, scenski dizajn, transmedijska umjetnost itd.);
10) digitalno stvaralaštvo i multimedija;
11) umjetnička interpretacija kulturnog nasljeđa.
Udruženja u kulturi iz stava 1 ovog člana mogu biti osnovana za svaku od sljedećih djelatnosti u oblasti istraživanja, prezentovanja, dokumentovanja, zaštite i promovisanja kulture i to:
1) otkrivanja, prikupljanja, istraživanja, dokumentovanja, proučavanja, vrednovanja, čuvanja, zaštite, interpretacije, predstavljanja, korišćenja, upravljanja i promocije kulturnog nasljeđa (materijalnog i nematerijalnog); 
2) bibliotečke djelatnosti;
3) izdavaštva;
4) arhivske djelatnosti;
5) muzejske djelatnosti;
6) konzervatorske djelatnosti;
7) prevođenje naučnih, književnih i stručnih tekstova u oblasti kulture;
8) naučno-istraživački i stručni rad u kulturi;
9) teorijsko -kritički rad u kulturi;
10)  edukacija u kulturi;
11)  menadžment u kulturi;
12)  produkcija i organizacija kulturnih programa.
Vrste udruženja u kulturi
Član 72

Udruženja u kulturi su:
1) strukovna udruženja;
2) reprezentativna strukovna udruženja;
3) udruženja amaterskog djelovanja u kulturi;
4) udruženja za očuvanje i razvoj tradicionalnih zanata i vještina;
5) ostala udruženja u kulturi.


[bookmark: sadrzaj60]Strukovna udruženja
[bookmark: clan_53]Član 73﻿
Strukovno udruženje umjetnika i/ili stručnjaka u kulturi osniva se u skladu sa zakonom, radi:
1) zaštite stručnih, profesionalnih i socijalnih prava i interesa umjetnika i stručnjaka u određenoj oblasti kulture;
2) ostvarivanja i unapređivanja stručnih i profesionalnih principa i standarda u određenoj oblasti kulture;
3) objavljivanja, promovisanja ili prezentovanja umjetničkih i drugih autorskih djela iz oblasti kulture ili interpretatorskih ostvarenja;
4) obavljanja drugih poslova od značaja za razvoj kulture.
 	Strukovno udruženje je dužno da vodi evidenciju svojih članova.

[bookmark: sadrzaj61]Reprezentativno strukovno udruženje
[bookmark: clan_54]Član 74
Ako u istoj oblasti kulture postoje dva ili više strukovnih udruženja, reprezentativnim strukovnim udruženjem smatra se udruženje koje ima veći broj članova koji su afirmisani umjetnici ili stručnjaci u kulturi, šire programske ciljeve i zadatke djelovanja i zapaženije rezultate rada.
Status reprezentativnog strukovnog udruženja utvrđuje Ministarstvo.
Bliže kriterijume i način utvrđivanja i prestanka statusa reprezentativnog strukovno udruženje propisuje Ministarstvo.

Udruženja amaterskog djelovanja u kulturi
Član 75

Udruženja amaterskog djelovanja u kulturi su udruženja koja podrazumijevaju organizovano bavljenje kulturno-umjetničkim stvaralaštvom, izvođenjem i očuvanjem kulturnog izraza koji se ne obavlja kao profesionalna djelatnost radi sticanja dobiti.
Udruženja u kulturi iz stava 1 ovog člana, osnivaju se u oblastima folklornog, muzičkog, horskog, orkestarskog, dramskog, likovnog, književnog, fotografskog i drugog stvaralaštva, kulturno-umjetničkoh društava, kao i očuvanja kulturne tradicije i identiteta.

       
Udruženja za očuvanje i razvoj tradicionalnih zanata i vještina
Član 76

Udruženja za očuvanje i razvoj tradicionalnih zanata i vještina su udruženja čija se znanja, umijeća i tehnike prenose generacijski i imaju kulturnu, istorijsku ili identitetsku vrijednost.
Udruženje iz stava 1 ovog člana osnivaju se u oblastima izrade rukotvorina, narodnih nošnji, muzičkih instrumenta, predmeta od drveta, kamena, metala, tekstila i keramike, kao i u drugim oblastima tradicionalnog stvaralaštva i umijeća.
Izuzetno, očuvanje i razvoj tradicionalnih zanata i vještina mogu samostalno obavljati i fizička lica.

Ostala udruženja u kulturi
Član 77

Udruženja u kulturi koja nijesu stekla status udruženja u kulturi u skladu sa odredbama čl. 73, 74, 75 i 76 smatraju se ostalim udruženjima u kulturi.

Registar udruženja u kulturi
Član 78
  
   	Registar udruženja u kulturi iz člana 72 uspostavlja i vodi Ministarstvo kao jedinstvenu, centralizovanu i javno dostupnu evidenciju u elektronskom obliku.  
   	U Registar udruženja u kulturi mogu se upisati i nevladine organizacije koje su registrovane za obavljanje djelatnosti kulture kao osnovne ili pretežne djelatnosti.  
   	Bliže kriterijume, uslove za upis, sadržaj, način vođenja, postupak upisa i brisanja iz Registra propisuje Ministarstvo.

XIII. PODSTICAJ I PODRŠKA RAZVOJU KULTURE

[bookmark: sadrzaj81]1. Redovni oblici podrške 
[bookmark: sadrzaj82][bookmark: clan_68]Sufinansiranje projekata i programa 
Član 79
Razvoj kulture se podstiče sufinansiranjem projekata i programa od značaja za ostvarivanje javnog interesa u kulturi sredstvima iz budžeta Crne Gore i budžeta opštine.
Projekat, u smislu ovog zakona, predstavlja skup aktivnosti u oblastima iz stava 1 ovog člana koji se realizuju u periodu koji nije duži od jedne godine.
Program, u smislu ovog zakona, predstavlja dugoročni plan razvoja organizacije i sprovođenja aktivnosti u oblastima iz stava 1 ovog člana u periodu koji nije duži od jedne godine.

Javni konkurs
[bookmark: clan_70]Član 80
Sufinansiranje projekta i progama vrši se na osnovu javnog konkursa (u daljem tekstu: konkurs), koji objavljuje Ministarstvo, odnosno nadležni organ lokalne uprave.
Konkurs se objavljuje za određenu oblast kulture najkasnije do kraja oktobra tekuće godine za narednu godinu, u najmanje jednom javnom emiteru koji izlazi u Crnoj Gori i na službenoj internet stranici Ministarstva, odnosno opštine.
Konkurs sadrži: predmet i cilj konkursa, definiciju prihvatljivih projekata i programa, uslove prijavljivanja, kriterijume za vrednovanje projekata, prihvatljive /neprihvatjive troškove i načine prijavljivanja i ostala pitanja od značaja za sprovođenje konkursa.
Rok za podnošenje prijava na konkurs ne može biti kraći od 30 dana od dana objavljivanja konkursa.
Prijave na javni konkurs podnose se na propisanim obrascima koji izrađuje Ministarstvo, odnosno nadležni organ lokalne uprave.
Sredstvima iz budžeta Crne Gore, odnosno budžeta opštine može se sufinansirati projekat/programa najviše do 50% iznosa ukupnih sredstava potrebnih za njegovu realizaciju.
Javni poziv 
Član 81

Posebni javni pozivi mogu se raspisivati tokom godine, zavisno od prioriteta kulturne politike.
Kulturnom politikom u smislu stava 1 ovog člana smatra se utvrđivanje kulturnih potreba i realizacija strategije razvoja kulture, kroz postupak podrške, sufinansiranja projekata i programa u kulturi.
Poziv iz stava 1 ovog člana sadrži: predmet i cilj poziva, definiciju prihvatljivih projekata i programa, uslove prijavljivanja, kriterijume za vrednovanje projekata, prihvatljive /neprihvatjive troškove i načine prijavljivanja i ostala pitanja od značaja za sprovođenje poziva.

Poseban oblik sufinansiranja
Član 82 

Ministarstvo, odnosno nadležni organ lokalne uprave može, bez raspisivanja javnog konkursa, ili javnog poziva, iz objektivnih razloga sufinansirati ili finansirati projekat/program od izuzetnog značaja za kulturu Crne Gore, a radi ostvarivanja javnog interesa iz člana 7 ovog zakona.

[bookmark: sadrzaj85]Pravo učešća na konkursu i javnom pozivu 
[bookmark: clan_71]Član 83

Pravo učešća imaju fizička lica sa prebivalištem u Crnoj Gori, odnosno pravna lica sa sjedištem u Crnoj Gori registrovana za obavljanje djelatnosti kulture, kao i udruženja u kulturi registrovana u skladu sa ovim zakonom.
Pravo učešća na konkursima i pozivima Ministarstva nemaju nevladine organizacije, javne ustanove i drugi subjekti čiji se rad finansira iz budžeta Crne Gore sredstvima planiranim za kulturu.
Pravo učešća na konkursima i pozivima nadležnog organa lokalne uprave nemaju nevladine organizacije, javne ustanove i drugi subjekti čiji se rad finansira iz budžeta opštine sredstvima planiranim za kulturu.
[bookmark: sadrzaj86]Realizator projekta koji nije izvršio obaveze iz prethodnog ugovora o sufinansiranju nema pravo učešća na konkursima i pozivima Ministarstva, odnosno nadležnog organa lokalne uprave.
Ako realizator projekta iz stava iz stava 4 ovog člana podnese prijavu za učešće na konkursima i pozivima Ministartstva, ista se neće razmatrati.

[bookmark: sadrzaj87]Kriterijumi za vrednovanje projekata
[bookmark: clan_73]Član 84

Projekti prijavljeni na konkursu vrednuju se po sljedećim kriterijumima:
1) umjetnički kvalitet i značaj za razvoj crnogorske kulture;
2) reference realizatora;
3) međunarodna afirmacija crnogorske kulture;
4) doprinos očuvanju crnogorske kulturne baštine;
5) afirmacija perspektivnih talenata;
6) realnost budžeta projekta i obezbijeđenost uslova za njegovu realizaciju.
7) doprinos razvoju multinacionalnih i multikulturalnih vrijednosti;
8) doprinos podsticanju internacionalnog dijaloga i stimulisanju razvoja partnerstva;
9) doprinos afirmaciji stvaralaštva lica sa invaliditetom;
Ministarstvo, odnosno nadležni organ lokalne uprave može utvrditi i druge kriterijume za vrednovanje projekata iz određene oblasti kulture, u skladu sa zakonom.

[bookmark: sadrzaj88]Komisija za vrednovanje projekata
[bookmark: clan_74]Član 85

Vrednovanje projekata iz određene oblasti kulture vrši komisija koju obrazuje Ministarstvo, odnosno nadležni organ lokalne uprave od afirmisanih umjetnika i stručnjaka u kulturi, u roku od 30 dana od dana isteka roka za podnošenje prijava.
Vrednovanje projekata, odnosno programa iz stava 1 ovog člana, vrši se prema kriterijumima iz člana 84 ovog zakona.
Aktom o obrazovanju komisije utvrđuje se sastav, zadaci, način rada, trajanje mandata.
Članovima komisije pripada naknada za rad u skladu sa zakonom.
Rad komisije je javan.

[bookmark: sadrzaj89]Sprečavanje sukoba interesa
[bookmark: clan_75]Član 86

      	Član komisije ne može učestvovati u vrednovanju projekata i programa u čijoj realizaciji učestvuje taj član podnosilac projekta /programa ili učesnik u realizaciji projekta /programa ili ako postoji neki od razloga predviđenih zakonom kojim se uređuje konflikt interesa. 
Kao dokaz o nepostojanju sukoba interesa, član Komisije dostavlja izjavu ovjerenu kod nadležnog organa.
[bookmark: sadrzaj90][bookmark: sadrzaj91]Odluka o sufinansiranju
[bookmark: clan_77]Član 87

Komisija, nakon vrednovanja projekata, podnosi Ministarstvu, odnosno nadležnom organu lokalne uprave obrazloženi predlog za sufinansiranje projekata od značaja za ostvarivanje javnog interesa u kulturi, u roku od 30 dana od dana obrazovanja Komisije.
Ako ministar, odnosno nadležni organ lokalne uprave ne prihvati predlog komisije za sufinansiranje projekta, dužan je da o razlozima neprihvatanja obavijesti komisiju.
Odluku o sufinansiranju projekta donosi ministar, odnosno nadležni organa lokalne uprave, u roku od 15 dana od dana dostavljanja ovog prijedloga.
Odluka iz stava 3 ovog člana se objavljuje na službenoj internet stranici Ministarstva, odnosno opštine.
Odluka iz stava 3 dostavlja se javnim objavljivanjem na službenoj internet stranici Ministarstva, odnosno opštine.
[bookmark: sadrzaj92]Dostavljanje se smatra izvršenim istekom 10 dana od dana javne objave na službenoj internet stranici Ministarstva, odnosno opštine.

Ugovor o sufinansiranju
[bookmark: clan_78]Član 88

Ministarstvo, odnosno nadležni organ lokalne uprave i realizator projekta, na osnovu odluke iz člana 87 ovog zakona, zaključuju ugovor o sufinansiranju projekta, kojim uređuju dinamiku realizacije projekta, uplatu, korišćenje i pravdanje odobrenih sredstava, izvještavanje o stanju projekta i način prezentacije projekta i konačnog izvještaja o realizaciji projekta.
Ugovor iz stava 1 ovog člana se zaključuje u roku od 15 dana od dana objavljivanja odluke iz člana 87 ovog zakona.
[bookmark: sadrzaj93][bookmark: sadrzaj94]Izuzetno, Ministarstvo, odnosno nadležni organ lokalne uprave može, na pisani zahtjev realizatora projekta, produžiti ugovoreni rok za realizaciju projekta i po tom osnovu taj projekat sufinansirati sredstvima iz budžeta Crne Gore, odnosno budžeta opštine za narednu godinu.

Namjensko korišćenje sredstava
[bookmark: clan_80]Član 89

Realizator projekta je dužan da sredstva uplaćena iz budžeta Crne Gore, odnosno budžeta opštine, po osnovu sufinansiranja projekata u kulturi, koristi isključivo za odobrene namjene na realizaciji projekta.
[bookmark: sadrzaj95]Realizator projekta, koji sredstva za sufinansiranje projekta nenamjenski koristi ili projekat ne realizuje u ugovorenom roku, Ministarstvo, odnosno nadležni organ lokalne uprave će raskinuti ugovor o sufinansiranju i tražiti povraćaj uplaćenih sredstava sa pripadajućom zakonskom zateznom kamatom.
Sredstva iz budžeta Crne Gore, odnosno budžeta opštine, odobrena za sufinansiranje projekata od značaja za ostvarivanje javnog interesa u kulturi, koriste se bez obaveze vraćanja, pod uslovima utvrđenim ovim zakonom i ugovorom o sufinansiranju, ako posebnim zakonom nije drukčije određeno.

[bookmark: sadrzaj96]Nadzor nad izvršavanjem ugovora
[bookmark: clan_82]Član 90

Ministarstvo, odnosno nadležni organ lokalne uprave vrši nadzor nad izvršavanjem obaveza iz ugovora o sufinansiranju projekata.
U postupku vršenja nadzora iz stava 1 ovog člana, Ministarstvo, odnosno nadležni organ lokalne uprave može:
1) zatražiti ispunjenje ugovorenih obaveza u primjerenom roku;
2) jednostrano raskinuti ugovor, ako realizator projekta ne izvršava ugovorene obaveze;
3) tražiti povraćaj uplaćenih sredstava sa pripadajućom kamatom, ako odobrena sredstva ne koristi u skladu sa članom 89 ovog zakona.

[bookmark: sadrzaj97]2. Posebni oblici podrške razvoju kulture

[bookmark: sadrzaj98]Otkup knjiga
[bookmark: clan_83]Član 91

U cilju popunjavanja bibliotečkih fondova, ustanova u oblasti bibliotečke djelatnosti, može vršiti otkup knjiga i drugih publikacija od značaja za kulturu, umjetnost, nauku i obrazovanje.
Otkup knjiga iz stava 1 ovog člana vrši se putem javnog konkursa, u skladu sa sljedećim kriterijumima:	
1) umjetničku, naučnu i edukativnu vrijednost publikacija
2) doprinos kulturnom i umjetničkom stvaralaštvu
3) doprinos raznolikosti kulturnih izraza i zastupljenosti manjinskih jezika,
4) podsticanje malih i nezavisnih izdavača
5) interesovanja i dostupnosti sadržaja različitim kategorijama korisnika
	Ustanova iz stava 1 ovog člana raspisuje konkurs i objavljuje ga na službenoj interenet stranici i jednom javnom emiteru, dostupnom na teritoriji Crne Gore.
	Javni konkurs iz stava 1 ovog člana sadrži: predmet otkupa, uslove i kriterijume za otkup publikacija, način i rok podnošenja prijava, dokumentaciju koja se dostavlja uz prijavu, način vrednovanja publikacija, rok za donošenje odluke i druga pitanja od značaja za sprovođenje postupka otkupa.
	Za sprovođenje postupka javnog konkursa direktor ustanove obrazuje Komisiju koja vrši stručnu ocjenu i vrednovanje publikacija u skladu sa kriterijumima utvrđenim ovim zakonom i javnim konkursom i sačinjava obrazloženi predlog za otkup knjiga i drugih publikacija. 
	Na osnovu predloga Komisije, direktor ustanove donosi Odluku o otkupu knjiga i drugih publikacija.
	Odluka o otkupu knjiga i drugih publikacija se objavljuje na službenoj internet stranici ustanove.
	Izuzetno, Ministarstvo i ustanova mogu bez sprovođenja javnog konkursa, neposrednom pogodbom otkupiti knjige i druge publikacija od izuzetnog značaja za kulturu Crne Gore.

[bookmark: sadrzaj99]Otkup muzejskog materijala
[bookmark: clan_84]Član 92

Ustanova u oblasti muzejske djelatnosti može vršiti otkup muzejskog materijala od značaja za kulturu, umjetnost i kulturnu baštinu, radi zaštite, očuvanja, proučavanja i prezentacije kulturnih dobara i savremenog kulturnog stvaralaštva.
Otkup muzejskog materijala iz stava 1 ovog člana vrši se putem javnog konkursa, u skladu sa sljedećim kriterijumima:
1) kulturna, istorijska, etnološka, umjetnička i muzejska vrijednost
2) autentičnost i očuvanost
3) značaj za crnogorsku kulturu i kulturnu baštinu
4) značaj za dopunu i razvoj zbirki ustanove
5) reprezentativnost i rijetkost
6) porijeko i dokumentovanost djela.	
Na postupak sprovođenja javnog konkursa i izbora otkupa muzejskog materijala, shodno se primjenjuju odredbe za otkup knjiga i publikacija.
Izuzetno, subjekti iz st. 1 i 2 ovog člana mogu neposrednom pogodbom otkupiti unikatni muzejski materijal i muzejski materijal koji ima status kulturno dobro ili je od kapitalnog značaja za kulturu Crne Gore.

[bookmark: sadrzaj100]Obezbjeđivanje prostora za rad
[bookmark: clan_85]Član 94

Država i opština mogu umjetniku i stručnjaku u kulturi i reprezentativnim strukovnim udruženjima omogućiti korišćenje radnog prostora, u skladu sa zakonom kojim se uređuje oblast državne imovine.

[bookmark: sadrzaj101]Troškovi po osnovu obavljanja djelatnosti 
Član 95

Robu koja je u obliku donacija iz drugih država data ustanovama iz oblasti kulture i drugim neprofitnim pravnim licima u oblasti kulture, samostalnim umjetnicima ili umjetnicima za obavljanje njihove djelatnosti, oslobođa se plaćanja carine u skladu sa zakonom.




Manifestacije i festivali
Član 96

Manifestacija je programski osmišljen i organizaciono zaokružen integrisani okvir međusobno povezanih kulturnih sadržaja i aktivnosti revijalnog, predstavljačkog i promotivnog karaktera, kojim se u određenom vremenskom periodu i na jednom ili više prostora predstavljaju, promovišu i podstiču različiti oblici kulturnog i umjetničkog stvaralaštva. 
Festival je periodično organizovan, programski profilisan i identitetski utemeljen kulturni događaj ograničenog trajanja, koji se u unaprijed određenom vremenskom okviru ostvaruje kroz selektovan i tematski usmjeren program, revijalnog i/ili kompetitivnog karaktera, radi predstavljanja, afirmacije, vrednovanja i razvoja jedne ili srodnih oblasti kulturnog i umjetničkog stvaralaštva.

Manifestacije i festivali od posebnog značaja za kulturu Crne Gore
Član 97

Ministarstvo može manifestaciji i festivalu dodijeliti status od posebnog značaja za kulturu Crne Gore.
Bliže kriterijume, uslove, način i postupak dodjele statusa manifestacije ili festivala od posebnog značaja za kulturu Crne Gore, propisuje Vlada.

Kreativne industrije
Član 98

Kreativne industrije obuhvataju preduzetništvo i međusektorske djelatnosti zasnovane na individualnoj i kolektivnoj kreativnosti, znanju i talentu, koje kroz tržišne, javne ili hibridne modele proizvode, distribuiraju i promovišu kulturna dobra i usluge, stvarajući kulturnu, društvenu i ekonomsku vrijednost.
Djelatnosti i oblasti iz stava 1 ovog člana naročito obuhvataju:
· audio-vizuelnu produkciju (film, televizija, animacija, video igre);
· izdavaštvo i književno stvaralaštvo;
· muzičku produkciju i muzičku industriju;
· likovnu, vizuelnu i primijenjenu umjetnost;
· dizajn (industrijski, grafički, dizajn enterijera, modni dizajn);
· arhitekturu i umjetničku fotografiju;
· izvođačke umjetnosti u tržišnom segmentu;
· digitalno stvaralaštvo i kreativni softver;
· oglašavanje i kreativne komunikacije;
· kulturni turizam i programe zasnovane na kulturnoj baštini;
· tradicionalne zanate i vještine u tržišnom segmentu;
· druge djelatnosti koje povezuju kulturu, umjetnost i preduzetništvo.
Podrška projektima iz oblasti kreativnih industrija vrši se u skladu s ovim zakonom na način kojim se uređuje sufinansiranje programa i projekata.
Subjekat kulturne i kreativne infrastrukture
Član 99

Subjekat kulturne i kreativne infrastrukture može biti organizovan kao:
· kreativni hub;
· kulturni i kreativni inkubator;
· centar za razvoj kreativnih industrija;
· drugi subjekti kulturne i kreativne infrastrukture.
Subjekat iz stava 1 ovog člana može biti osnovan u svim oblicima organizovanja u skladu sa zakonom.
Subjekat iz stava 1 ovog člana može biti osnovan i kao dio pravnog lica.
Subjekat iz stava 1 ovog člana koji je u većinskom državnom ili opštinskom vlasništvu može vršiti javna ovlašćenja za poslove iz svoje djelatnosti.

Kreativni hab
Član 100

Kreativni hab je višenamjenski prostorno-tehnološki i resursni centar koji pruža prostornu, digitalnu i društvenu infrastrukturu za rad, saradnju, umrežavanje, razmjenu znanja i zajedničko stvaralaštvo aktera u oblasti kulture i kreativnih industrija.
Kreativni hab obezbjeđuje uslove za rad, zajednički rad, rezidencije, izlaganje, promociju i realizaciju interdisciplinarnih projekata.

Kulturni i kreativni inkubator
Član 101

Kulturni i kreativni inkubator je specijalizovana infrastruktura namijenjena pružanju podrške početnicima u poslovanju, mladim stvaraocima i preduzetnicima u oblasti kulture i kreativnih industrija.
Podrška iz stava 1 ovog člana obuhvata obezbjeđivanje radnog prostora i opreme, edukaciju, mentorstvo, poslovno savjetovanje, olakšavanje pristupa izvorima finansiranja te razvoj, testiranje i plasman novih kulturnih i kreativnih proizvoda i usluga na tržište.

Centar za razvoj kreativnih industrija
Član 102

Centar za razvoj kreativnih industrija je stručna organizacija ili unutrašnja jedinica koja podstiče razvoj, inovacije, preduzetništvo i međusektorsku saradnju u oblasti kulture i kreativnih industrija.
Centar iz stava 1 ovog člana sprovodi istraživanja, analize i razvojne programe, pruža savjetodavnu i tehničku podršku akterima u sektoru te učestvuje u kreiranju i sprovođenju javnih politika u ovoj oblasti.

Drugi oblici kulturne i kreativne infrastrukture
Član 103

Drugi oblici infrastrukture obuhvataju prostorne, digitalne, tehničke i organizacione resurse i prostore koji su funkcionalno namijenjeni podsticanju, razvoju i održivosti kulturnog i kreativnog stvaralaštva i preduzetništva.
[bookmark: sadrzaj104][bookmark: sadrzaj106]Resursi i prostori iz stava 1 ovog člana naročito obuhvataju: rezidencijalne centre, kreativne klastere, zajedničke radionice i laboratorije, otvorene atelje, digitalne platforme i druge srodne resurse.

[bookmark: sadrzaj312]XIV. FINANSIRANjE KULTURE

Izvori finansiranja
[bookmark: x_sadrzaj313]Član 104

Kultura se finansira iz:
1) sredstava budžeta Crne Gore;
2) sredstava budžeta opština;
3) sopstvenih prihoda;
4) prihoda od imovine (zakupa);
5) namjenskih izvora prihoda;
6) donacija;
7) sponzorstva;
8) drugih izvora u skladu sa zakonom.
[bookmark: x_sadrzaj314]Sredstva budžeta Crne Gore
[bookmark: x_sadrzaj315]Član 100

Sredstva za rad Ministarstva obezbjeđuju se u iznosu od najmanje 2,5% tekućeg budžeta Crne Gore utvrđenog godišnjim zakonom o budžetu.
[bookmark: sadrzaj314][bookmark: sadrzaj316]Sredstva budžeta opštine
[bookmark: sadrzaj317]Član 101

Budžetom opštine obezbjeđuju se sredstva za kulturu u skladu sa opštinskim programom.
[bookmark: sadrzaj318]Namjenski izvori prihoda
[bookmark: sadrzaj319]Član 102

Zakonom se mogu za određene oblasti kulture ustanoviti posebni izvori prihoda.
[bookmark: sadrzaj320][bookmark: sadrzaj322]




XV. NADZOR

[bookmark: sadrzaj323]Nadzor nad zakonitošću rada i kontrole opštih akata 
  Član 103

[bookmark: _Hlk209090598][bookmark: _Hlk208492509][bookmark: _Hlk199505310]Nadzor nad zakonitošću rada i kontrole opštih akata javne ustanove čiji je osnivač država Crne Gore vrši Ministarstvo.
Nadzor nad zakonitošću rada i kontrole opštih akata javne ustanove čiji je osnivač opština vrši nadležni organ lokalne uprave.
Po završenom nadzoru nad zakonitošću rada i kontrole opštih akata javne ustanove sačinjava se izvještaj.
Ako je javna ustanova osnovana od strane više osnivača pitanje vršenja nadzora urediće se ugovorom o osnivanju.

Nadležnost organa u vršenju kontrole
Član 104

U vršenju kontrole iz člana 103 ovog zakona, Ministarstvo i drugi nadležni organ:
· upozorava javnu ustanovu da opšti akti nijesu saglasni sa Ustavom ili zakonom i predlaže odgovarajuća rješenja, radi usklađivanja;
· predlaže osnivaču da obustavi primjenu opšteg akta, ako bi njegovom primjenom mogle nastupiti teže štetne posljedice;
· predlaže osnivaču da pokrene postupak pred Ustavnim sudom Crne Gore za ocjenu ustavnosti i zakonitosti tog akta, u roku od 30 dana od dana donošenja odluke o obustavi primjene takvog akta i/ili od dana pisanog upozorenja sa nalogom usklađivanja opšteg akta sa zakonom;
· predlaže preduzimanje mjera prema nadležnom organu javne ustanove zbog nepostupanja po obavezi usklađivanja opšteg akta, u skladu sa zakonom.

Nadležnost organa u vršenju nadzora
Član 105

U vršenju nadzora iz člana 103 ovog zakona, Ministarstvo i drugi nadležni organ:
· zahtijeva izvještaje i podatke o radu javne ustanove;
· prikuplja i analizira podatke o stanju u oblasti ljudskih resursa;
· traži izradu posebnih analitičkih izvještaja i informacija o pojedinim pitanjima iz djelokruga javnih ustanova;
· kontroliše efikasnost i ekonomičnost rada i organizacije poslova;
· analizira stanje u oblastima u kojima su osnovane javne ustanove i sačinjava izvještaje sa predlogom mjera;
· upozorava na uočene nepravilnosti, određuje mjere i rokove za njihovo otklanjanje i nalaže izvršavanje utvrđenih obaveza;
· predlaže osnivaču pokretanje postupka za razrješenje članova organa upravljanja, kao i druge odgovarajuće mjere;
· daje inicijativu za donošenje ili izmjenu propisa;
· obavještava druge nadležne organe, ukoliko postoje razlozi za preduzimanje mjera iz njihove nadležnosti.
[bookmark: sadrzaj325]XVI. KAZNENE ODREDBE
Član 106
Napomena: Kazneni režim će biti definisan nakon pripreme konačnog teksta Predloga zakona.
XVII. PRELAZNE I ZAVRŠNE ODREDBE
Član 107

[bookmark: sadrzaj326][bookmark: sadrzaj329]Napomena: Prelazne i završne odredbe će biti definisane nakon pripreme konačnog teksta Predloga zakona.































O B R A Z L O Ž E NJE


I USTAVNI OSNOV ZA DONOŠENJE ZAKONA

Ustavni osnov za donošenje Zakona o kuturi sadržan je u odredbama člana 16 Ustava Crne Gore, kojima je predviđeno da se zakonom, u skladu sa Ustavom, pored ostalog, uređuju način ostvarivanja sloboda i prava, kada je to neophodno za njihovo ostvarivanje i druga pitanja od interesa za Crnu Goru.


         II RAZLOZI ZA DONOŠENJE ZAKONA

Važeći Zakon o kulturi predstavljao je osnovni sistemski propis kojim se uređivala oblast kulture u Crnoj Gori i imao je značajnu ulogu u uspostavljanju normativnog okvira za razvoj kulturne politike. Međutim, njegova višegodišnja primjena ukazala je na potrebu sveobuhvatnog normativnog unapređenja, imajući u vidu promjene u društvenim odnosima, razvoj kulturnog sistema, donošenje novih posebnih zakona u oblasti kulture, kao i potrebu usklađivanja sa savremenim evropskim standardima i praksom.
Od donošenja važećeg Zakona došlo je do značajnih promjena u organizaciji i funkcionisanju sistema kulture. U međuvremenu su donijeti posebni zakoni kojima su uređene pojedine oblasti kulture, uključujući bibliotečku djelatnost, muzejsku djelatnost, kinematografiju i pozorišnu djelatnost, zbog čega je bilo neophodno redefinisati ulogu sistemskog zakona, kako bi se otklonile pravne praznine i obezbijedila međusobna usklađenost propisa.
Primjena važećeg zakona pokazala je da pojedina pitanja nijesu bila uređena na dovoljno precizan način ili nijesu bila uređena uopšte. Posebno se to odnosi na osnivanje ustanova kulture, njihov pravni status, organizaciju, upravljanje, odgovornost organa upravljanja i rukovođenja, postupke izbora direktora, prava i obaveze osnivača, kao i pitanja koja se odnose na radne odnose u javnim ustanovama kulture. Nepostojanje detaljnijih zakonskih rješenja u ovim oblastima u praksi je dovodilo do različitog tumačenja propisa, neujednačenog postupanja osnivača i ustanova, kao i pravne nesigurnosti u njihovom radu.
Istovremeno, važeći zakon nije u dovoljnoj mjeri pratio razvoj savremene kulturne politike. Kulturne i kreativne industrije, digitalizacija kulturnih sadržaja, primjena informaciono-komunikacionih tehnologija, razvoj međunarodne saradnje, podsticanje inovacija u kulturi, jačanje participacije građana, unapređenje dostupnosti kulture licima sa invaliditetom, kao i razvoj programa namijenjenih djeci i mladima predstavljaju oblasti koje su u prethodnom periodu dobile poseban značaj, ali nijesu bile sistemski prepoznate u važećem zakonskom okviru.
Posebna potreba za donošenjem novog zakona ogleda se i u unapređenju sistema upravljanja javnim ustanovama kulture. Dosadašnja zakonska rješenja nijesu na dovoljno jasan način uređivala nadležnosti organa upravljanja i organa rukovođenja, njihov međusobni odnos, odgovornost za zakonitost rada, postupke izbora i razrješenja, niti mehanizme saradnje sa osnivačem. Novi zakon uvodi jasniju podjelu nadležnosti između upravnog odbora i direktora, uređuje položaj poslovnog i umjetničkog direktora, propisuje transparentnije postupke izbora direktora putem javnog konkursa i preciznije definiše odgovornost svih organa javne ustanove.
Jedan od značajnih razloga za donošenje ovog zakona jeste i potreba sistemskog uređenja položaja umjetnika i stručnjaka u kulturi. Novi zakon detaljnije uređuje uslove za sticanje i prestanak statusa samostalnog umjetnika i samostalnog stručnjaka u kulturi, prava i obaveze koja proizlaze iz tog statusa, kao i način vođenja registra.
[bookmark: _Hlk236156050]Naročito značajnu novinu predstavlja potpuno novo normativno uređenje udruženja u kulturi. Važeći Zakon o kulturi nije sadržao posebna rješenja kojima bi se uredio njihov status, vrste, prava i obaveze, iako upravo ova udruženja predstavljaju jedan od najvažnijih oblika profesionalnog organizovanja umjetnika i stručnjaka u kulturi. Novim zakonom prvi put se uređuju udruženja u kuturi, te pored dosadašnjih strukovnih udruženja i reprezentativnih strukovnih udruženja, uvodi i nove obike organizovanja i to: udruženja amaterskog djelovanja u kulturi, udruženja za očuvanje tradicionalnih zanata i vještina, kao i ostala udruženja u kulturi, te uspostavljanje registra udruženja u kulturi, čime se stvaraju pretpostavke za njihov transparentniji rad i aktivnije učešće u sprovođenju kulturne politike.
Zakonom se unapređuje i sistem ostvarivanja javnog interesa u kulturi. Preciznije su definisani poslovi od javnog interesa, prošireni prioriteti kulturne politike i uvedene nove oblasti koje država prepoznaje kao posebno značajne, uključujući razvoj kulturnih i kreativnih industrija, digitalizaciju, međunarodnu promociju crnogorske kulture, podsticanje talenata, razvoj kulture manjinskih naroda i drugih manjinskih nacionalnih zajednica, kao i unapređenje dostupnosti kulturnih sadržaja svim građanima.
Novim zakonom dodatno se unapređuje transparentnost finansiranja kulture. Preciznije se uređuju postupci raspisivanja javnih konkursa i javnih poziva, rad stručnih komisija, kriterijumi za vrednovanje projekata, sprečavanje sukoba interesa, zaključivanje ugovora o sufinansiranju i kontrola namjenskog korišćenja budžetskih sredstava. Na taj način stvaraju se uslovi za objektivnije vrednovanje projekata, veću odgovornost korisnika sredstava i efikasniju zaštitu javnog interesa.
Predložena zakonska rješenja doprinijeće stvaranju modernijeg, efikasnijeg i transparentnijeg sistema kulture, jačanju institucionalnih kapaciteta, unapređenju položaja umjetnika i stručnjaka u kulturi, razvoju kulturnih i kreativnih industrija, efikasnijem upravljanju javnim ustanovama kulture i usklađivanju nacionalnog zakonodavstva sa savremenim evropskim standardima i dobrim međunarodnim praksama u oblasti kulture.

	III USAGLAŠENOST SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA

Ne postoje izvori prava Evropske unije, niti potvrđene međunarodne konvencije, sa kojima potrebno usaglasiti ovaj zakon.

	IV OBJAŠNJENJE OSNOVNIH PRAVNIH INSTITUTA PO POGLAVLJIMA

I. OSNOVNE ODREDBE

U odnosu na važeći Zakon o kulturi, ovim zakonom preciznije je definisan predmet uređivanja zakona. Pored uređivanja javnog interesa u kulturi, zakon sistemski uređuje osnivanje ustanova u kulturi, organizaciju i organe javnih ustanova kulture, uslove za izbor i mandat organa upravljanja i rukovođenja, zasnivanje radnog odnosa i popunu radnih mjesta, status umjetnika i stručnjaka u kulturi, udruženja u kulturi, podsticaj i podršku razvoju kulture, finansiranje kulture, kao i druga pitanja od značaja za funkcionisanje sistema kulture.
Jedna od najznačajnijih novina jeste novo definisanje pojma kulture. Za razliku od važećeg zakona, koji je kulturu prvenstveno posmatrao kroz kulturno-umjetničko stvaralaštvo i zaštitu kulturne baštine, novi zakon u pojam kulture izričito uključuje kulturne i kreativne industrije, naučnoistraživački i stručni rad u kulturi, kao i djelatnosti kojima se stvaraju, prezentuju, promovišu i čuvaju umjetnička djela i druga intelektualna dobra. Na taj način pojam kulture usklađuje se sa savremenim međunarodnim razumijevanjem kulturnog sektora i obuhvata širi krug aktera i djelatnosti.
Novim zakonom uvodi se i načelo upotrebe rodno osjetljivog jezika, čime se obezbjeđuje usklađenost sa propisima kojima se uređuje rodna ravnopravnost i doprinosi većoj pravnoj jasnoći u primjeni zakona.
Načela razvoja kulture značajno su proširena u odnosu na važeći zakon. Pored slobode stvaralaštva, zaštite kulturne baštine, decentralizacije i kulturne raznolikosti, uvode se nova načela koja predstavljaju odgovor na savremene izazove razvoja kulture. Posebno se afirmišu digitalizacija, inovativnost, transparentnost i odgovornost u radu, razvoj kulturnih i kreativnih industrija, primjena informaciono-komunikacionih tehnologija, međunarodna saradnja, mobilnost umjetnika i stručnjaka u kulturi, participativnost, inkluzivnost i njegovanje kulture sjećanja. Time se stvara savremeniji normativni okvir za sprovođenje kulturne politike.
Zadržano je rješenje prema kojem se pojedine oblasti kulture uređuju posebnim zakonima, čime se potvrđuje uloga ovog zakona kao sistemskog propisa kojim se uređuju zajednička pitanja od značaja za cjelokupan kulturni sistem.
II. JAVNI INTERES U KULTURI
Jedna od najvažnijih novina ovog zakona odnosi se na redefinisanje javnog interesa u kulturi. Važeći zakon sadržao je uži krug poslova od javnog interesa, dok se novim zakonom taj krug značajno proširuje i prilagođava savremenim potrebama razvoja kulture.
Pored postojećih ciljeva koji se odnose na razvoj kulturno-umjetničkog stvaralaštva, zaštitu kulturne baštine, međunarodnu saradnju i razvoj amaterskog stvaralaštva, uvode se novi prioriteti javnog interesa.
Kao poslovi od javnog interesa posebno se prepoznaju razvoj kulturnih i kreativnih industrija, podsticanje inovacija i digitalizacije u kulturi, razvoj digitalne istraživačke infrastrukture, podsticanje stvaralaštva djece i mladih, afirmacija talenata, unapređenje međunarodne promocije crnogorske kulture, razvoj kulture manjinskih naroda i drugih manjinskih nacionalnih zajednica, kao i unapređenje dostupnosti kulturnih sadržaja licima sa invaliditetom.
Na ovaj način zakon usklađuje kulturnu politiku Crne Gore sa savremenim evropskim pristupom, prema kojem kultura predstavlja važan činilac društvenog razvoja, obrazovanja, ekonomskog razvoja i međunarodne promocije države.
Novina je i detaljnije uređivanje načina ostvarivanja javnog interesa u kulturi. Jasnije se definišu nadležnosti Vlade Crne Gore, Ministarstva i jedinica lokalne samouprave u planiranju i sprovođenju kulturne politike, kao i mogućnost ostvarivanja saradnje sa nevladinim organizacijama, akademskom zajednicom, privrednim subjektima i međunarodnim partnerima radi realizacije zajedničkih programa i projekata.
Predložena rješenja doprinose efikasnijem ostvarivanju javnog interesa u kulturi, boljoj koordinaciji svih učesnika kulturnog sistema i većem stepenu transparentnosti u planiranju i sprovođenju kulturnih politika.
III. OSNIVANJE USTANOVA U OBLASTI KULTURE
Jedna od najznačajnijih novina koju uvodi ovaj zakon odnosi se na potpuno novo i sistemsko uređivanje osnivanja ustanova u oblasti kulture. Važeći Zakon o kulturi nije na cjelovit način uređivao ova pitanja, već su brojna rješenja bila prepuštena posebnim propisima ili opštim pravilima, što je u praksi dovodilo do različitog tumačenja i primjene zakona.
Predloženim zakonom po prvi put se pravi jasna razlika između javnih ustanova kulture, čiji su osnivači država ili jedinice lokalne samouprave, i ustanova kulture koje osnivaju domaća ili strana pravna i fizička lica. Time se jasno razgraničava pravni položaj, prava i obaveze osnivača, kao i režim rada ovih ustanova, čime se doprinosi većoj pravnoj sigurnosti svih subjekata koji obavljaju djelatnost kulture.
Posebna novina odnosi se na obavezu izrade elaborata o opravdanosti osnivanja ustanove. Naime, prije donošenja akta o osnivanju javne ustanove, osnivač je dužan da izradi elaborat kojim se obrazlažu razlozi za osnivanje ustanove, potrebe koje se njenim osnivanjem zadovoljavaju, program rada, razvojni koncept, planirani kadrovski, prostorni i tehnički kapaciteti, kao i način obezbjeđivanja sredstava za rad. Na taj način osigurava se da se nove ustanove osnivaju isključivo kada za to postoji stvarna potreba i obezbijeđeni uslovi za održivo funkcionisanje.
Za ustanove kulture koje osnivaju druga pravna ili fizička lica uvodi se obaveza pribavljanja saglasnosti Ministarstva na elaborat, čime se obezbjeđuje da i ove ustanove ispunjavaju minimalne standarde za obavljanje djelatnosti kulture i da njihovo osnivanje bude u funkciji ostvarivanja javnog interesa u kulturi.
Zakonom se detaljnije uređuje sadržina akta o osnivanju ustanove, statusne promjene, način upisa u Centralni registar privrednih i drugih subjekata, sadržina statuta, kao i druga pitanja od značaja za pravni položaj ustanove. U odnosu na važeći zakon, ova pitanja uređena su znatno preciznije, čime se otklanjaju nedoumice koje su postojale u dosadašnjoj praksi.
Novim zakonom uređuje se i postupak prestanka rada ustanove, kao i ovlašćenja Ministarstva u slučaju kada ustanova više ne ispunjava propisane uslove ili ne obavlja djelatnost zbog koje je osnovana. Propisivanjem ovih mehanizama stvaraju se uslovi za efikasniju zaštitu javnog interesa, zakonitosti rada i kvaliteta kulturnih usluga.
IV. ORGANIZACIJA USTANOVA U OBLASTI KULTURE
Predloženim rješenjima posebno je normirana organizacija ustanova, te obaveze osnivača i obaveze ustanova. Jasno se propisuje odgovornost osnivača za obezbjeđivanje uslova za rad, finansiranje djelatnosti od javnog interesa, zaštitu imovine i praćenje zakonitosti rada ustanove. Istovremeno se ustanovama propisuje obaveza zakonitog i stručnog rada, odgovornog upravljanja javnim sredstvima i imovinom, obezbjeđivanja dostupnosti kulturnih sadržaja pod jednakim uslovima, vođenja propisanih evidencija i podnošenja godišnjih izvještaja o radu i finansijskom poslovanju.
Radi jačanja finansijske odgovornosti javnih ustanova, prvi put se detaljno uređuje sadržaj izvještaja o finansijskom poslovanju, uključujući pregled ostvarenih prihoda i rashoda, realizaciju finansijskog plana, pregled neizmirenih obaveza, sopstvenih prihoda i obrazloženje eventualnih odstupanja od planiranih sredstava. Ovim rješenjem unapređuje se transparentnost rada javnih ustanova i omogućava efikasniji nadzor nad korišćenjem javnih sredstava.
Predložena rješenja predstavljaju značajan iskorak u odnosu na važeći Zakon o kulturi, jer po prvi put na jedinstven i sistematičan način uređuju pravni položaj ustanova u oblasti kulture, njihovo osnivanje, organizaciju, odgovornost i prestanak rada, čime se obezbjeđuje stabilniji i efikasniji institucionalni okvir za razvoj kulture u Crnoj Gori.
V. UPRAVLJANJE I RUKOVOĐENJE JAVNIM USTANOVAMA U OBASTI KULTURE
Jedna od najznačajnijih reformi predloženog zakona odnosi se na unapređenje sistema upravljanja javnim ustanovama kulture. Iskustva stečena u primjeni važećeg Zakona o kulturi pokazala su da postojeća rješenja nijesu u dovoljnoj mjeri uređivala međusobne odnose organa upravljanja i organa rukovođenja, njihovu odgovornost, način odlučivanja i saradnju sa osnivačem. U praksi je to dovodilo do različitog tumačenja nadležnosti, neprecizno uređene odnose između organa i neujednačene primjene propisa.
Predloženim zakonom jasno se utvrđuje da su organi javne ustanove kulture upravni odbor i direktor, odnosno, u ustanovama koje obavljaju djelatnost kulturno-umjetničkog stvaralaštva, poslovni i umjetnički direktor. 
Novina je i preciznije uređivanje sastava upravnog odbora. Zakonom se propisuje struktura članova upravnog odbora, pri čemu se obezbjeđuje zastupljenost zaposlenih, stručnjaka iz oblasti prava ili ekonomije, kao i afirmisanih umjetnika i stručnjaka iz oblasti za koju je ustanova osnovana. Time se unapređuje stručnost u radu organa upravljanja i doprinosi kvalitetnijem donošenju odluka.
Novinu predstavlja uvođenje principa rodno balansirane zastupljenosti prilikom imenovanja članova upravnog odbora, čime se zakon usklađuje sa politikama rodne ravnopravnosti i obezbjeđuje ravnopravnije učešće žena i muškaraca u upravljanju javnim ustanovama.
Nadležnosti upravnog odbora preciznije su definisane nego u važećem zakonu. Jasno se razgraničavaju poslovi strateškog upravljanja od poslova rukovođenja ustanovom. Upravni odbor donosi statut, program rada, poslovnu politiku, programsku koncepciju razvoja, usvaja umjetnički program, donosi opšte akte, razmatra izvještaje o radu i finansijskom poslovanju, odlučuje o drugim pitanjima od značaja za rad ustanove i vrši nadzor nad ostvarivanjem ciljeva zbog kojih je ustanova osnovana.
Posebna pažnja posvećena je uređivanju položaja direktora. Za razliku od važećeg zakona, detaljno se propisuju njegova prava, obaveze i odgovornosti, uključujući odgovornost za zakonitost rada ustanove, organizaciju rada, predlaganje programa rada i finansijskog plana, izvršavanje odluka upravnog odbora, odlučivanje o pravima zaposlenih i obustavljanje izvršenja odluka upravnog odbora za koje smatra da nijesu u skladu sa zakonom, do odluke nadležnog organa. Time se jača individualna odgovornost direktora za zakonit i efikasan rad ustanove.
Zakon prvi put uređuje i saradnju između Ministarstva, odnosno nadležnog organa lokalne samouprave i organa javne ustanove. Propisuje se obaveza usklađivanja rada ustanove sa strateškim pravcima i prioritetima, pribavljanje mišljenja Ministarstva na ključna akta ustanove, dostavljanje podataka i izvještaja na zahtjev osnivača, kao i obaveza postupanja po smjernicama koje se odnose na ostvarivanje javnog interesa u kulturi. Cilj ovih rješenja nije ograničavanje rukovodne i umjetničke autonomije, već obezbjeđivanje zakonitosti rada, odgovornog upravljanja javnim sredstvima i dosljednog sprovođenja kulturne politike.
Predložena rješenja predstavljaju značajno unapređenje postojećeg sistema upravljanja javnim ustanovama kulture. Jasnim razgraničenjem nadležnosti, jačanjem odgovornosti organa upravljanja i rukovođenja, profesionalizacijom njihovog rada i uspostavljanjem efikasnijeg sistema saradnje sa osnivačem stvaraju se pretpostavke za stabilnije, transparentnije i odgovornije funkcionisanje javnih ustanova kulture.
VI. USLOVI I IZBOR, IMENOVANJE I TRAJANJE MANDATA ORGANA JAVNE USTANOVE
Jedna od ključnih novina ovog zakona odnosi se na profesionalizaciju postupaka izbora i imenovanja organa upravljanja i rukovođenja javnih ustanova kulture. Dosadašnja zakonska rješenja nijesu detaljno uređivala postupak izbora direktora, sadržaj javnog konkursa, kriterijume za ocjenjivanje kandidata, niti razloge za poništavanje konkursa, što je u praksi izazivalo različita tumačenja i pravnu nesigurnost.
Predloženim zakonom po prvi put se detaljno uređuju uslovi koje moraju ispunjavati predsjednik i članovi upravnog odbora, uključujući nivo kvalifikacije obrazovanja, radno iskustvo, neosuđivanost za krivična djela i političku nezavisnost. Istovremeno se propisuje ograničenje trajanja mandata na najviše dva uzastopna mandata, čime se podstiče profesionalizacija i periodična obnova upravljačkih struktura.
Posebno je unaprijeđen postupak izbora direktora javne ustanove, uz novinu preciznog uređivanja slučajeva u kojima se konkurs obavezno poništava. Propisuje se obavezno raspisivanje javnog konkursa u propisanom roku prije isteka mandata, način njegovog objavljivanja, sadržaj konkursa, obavezna dostava programa razvoja ustanove od strane kandidata, postupak pregleda prijava, formiranje liste kandidata, sprovođenje intervjua i donošenje obrazložene odluke o izboru. Ovim rješenjima obezbjeđuje se transparentniji, konkurentniji i objektivniji izbor rukovodilaca javnih ustanova kulture.
Zakonom se detaljnije uređuju i razlozi za prestanak mandata i razrješenje članova upravnog odbora i direktora, čime se jača odgovornost nosilaca ovih funkcija i obezbjeđuje efikasnija zaštita zakonitosti rada javnih ustanova kulture.
Pored unapređenja postupka popune radnih mjesta, predloženim zakonom po prvi put uređuju se i pojedina prava direktora iz radnog odnosa nakon isteka mandata, čime se otklanja pravna praznina koja je postojala u dosadašnjem zakonskom okviru. Na taj način obezbjeđuje se pravna sigurnost lica koja su obavljala funkciju direktora, uređuje njihov radnopravni status po prestanku mandata i doprinosi ujednačenoj primjeni propisa.
Novinu predstavlja i detaljnije uređivanje instituta vršioca dužnosti direktora. Propisivanjem uslova, načina imenovanja i trajanja mandata vršioca dužnosti obezbjeđuje se nesmetan kontinuitet u rukovođenju ustanovom u periodu do imenovanja direktora u redovnom postupku, čime se sprečava nastanak pravne i organizacione neizvjesnosti koja bi mogla uticati na funkcionisanje ustanove.
Takođe, po prvi put uređuje se mogućnost određivanja zamjenika direktora, odnosno obavljanja poslova direktora u njegovoj privremenoj odsutnosti ili spriječenosti. Ovim rješenjem obezbjeđuje se kontinuitet u radu i odlučivanju, nesmetano izvršavanje poslova iz nadležnosti direktora, kao i efikasnije funkcionisanje javne ustanove kulture u situacijama kada direktor privremeno nije u mogućnosti da obavlja svoju funkciju.
Predložena rješenja imaju za cilj uspostavljanje profesionalnog, transparentnog i odgovornog sistema upravljanja javnim ustanovama kulture, zasnovanog na stručnosti, javnosti postupka i odgovornosti za rezultate rada. 
VII. ZASNIVANJE RADNOG ODNOSA I POPUNA RADNIH MJESTA
Predloženim zakonom po prvi put se na cjelovit i sistematičan način uređuju radni odnosi u javnim ustanovama kulture, čime se otklanjaju pravne praznine uočene u primjeni važećeg Zakona o kulturi i obezbjeđuje jedinstvena primjena propisa u ovoj oblasti.
U odnosu na važeći zakon, detaljnije se uređuju akti kojima se uređuje unutrašnja organizacija i sistematizacija radnih mjesta u javnim ustanovama kulture, čime se stvaraju pretpostavke za efikasnije organizovanje rada, jasno definisanje poslova i odgovornosti zaposlenih i bolje upravljanje ljudskim resursima.
Novim zakonom preciziraju se uslovi za zasnivanje radnog odnosa, sadržaj ugovora o radu i posebnosti radnopravnog statusa zaposlenih u javnim ustanovama kulture, uz uvažavanje specifičnosti poslova koji se obavljaju u ovoj oblasti, a posebna pažnja posvećena je postupku popune radnih mjesta. 
Kao novina uređuju se i instituti raspoređivanja zaposlenih, trajnog ili privremenog preuzimanja zaposlenih između javnih ustanova kulture, čime se omogućava efikasnije korišćenje postojećih kadrovskih kapaciteta, lakše prevazilaženje privremenog nedostatka stručnog kadra i veća fleksibilnost u organizaciji rada ustanova.
Radi jačanja profesionalnih standarda u radu javnih ustanova kulture, po prvi put se uređuje donošenje etičkog kodeksa kojim se utvrđuju osnovni principi profesionalnog, odgovornog i etičkog postupanja zaposlenih. Time se doprinosi unapređenju profesionalnog integriteta, jačanju povjerenja javnosti u rad ustanova i očuvanju ugleda javnih ustanova u oblasti kulture.
VIII. OPŠTI AKTI JAVNE USTANOVE 
Predloženim zakonom detaljnije se uređuje sistem opštih akata javnih ustanova kulture, sa ciljem obezbjeđivanja jedinstvene i ujednačene primjene zakona, kao i unapređenja unutrašnje organizacije i funkcionisanja javnih ustanova.
U odnosu na važeći Zakon o kulturi, preciznije se uređuju vrste opštih akata koje donosi javna ustanova, njihova međusobna usklađenost, postupak donošenja i obaveza usklađivanja sa zakonom i statutom ustanove. Na taj način stvara se jasniji normativni okvir za uređivanje unutrašnjih pitanja od značaja za rad ustanove.
Predložena rješenja imaju za cilj unapređenje pravne sigurnosti, ujednačavanje prakse javnih ustanova kulture i stvaranje pretpostavki za zakonito, transparentno i efikasno funkcionisanje njihovog rada.

IX. SREDSTVA ZA RAD JAVNE USTANOVE I RASPOLAGANJE IMOVINOM 
Jedna od značajnih novina odnosi se na preciznije uređivanje pitanja finansiranja rada javnih ustanova kulture i raspolaganja imovinom koju koriste u obavljanju svoje djelatnosti.
U odnosu na važeći zakon, jasnije se definišu izvori finansiranja javnih ustanova kulture, način korišćenja sredstava, kao i pravila raspolaganja imovinom u skladu sa propisima kojima se uređuje državna imovina i javne finansije.
Posebno se preciziraju prava i obaveze javnih ustanova u upravljanju i korišćenju sredstava i imovine, čime se unapređuje odgovorno upravljanje javnim resursima i obezbjeđuje njihovo korišćenje isključivo u funkciji ostvarivanja javnog interesa u kulturi.
Predložena rješenja doprinose većoj finansijskoj odgovornosti, transparentnosti poslovanja i efikasnijem upravljanju imovinom javnih ustanova kulture.
X. JAVNOST RADA JAVNE USTANOVE

Radi jačanja transparentnosti i odgovornosti u radu javnih ustanova kulture, predloženim zakonom detaljnije se uređuje princip javnosti njihovog rada.
Propisuje se obaveza javnih ustanova da javnosti učine dostupnim informacije od značaja za svoj rad, uključujući programe rada, izvještaje o radu, finansijske izvještaje i druge informacije od javnog interesa, u skladu sa zakonom.
Ovim rješenjima unapređuje se otvorenost rada javnih ustanova kulture, jača povjerenje javnosti u njihov rad i doprinosi odgovornijem upravljanju javnim sredstvima i ostvarivanju javnog interesa u kulturi.
XI. UMJETNICI I STRUČNJACI U KULTURI

Odredbama ovog poglavlja uređuje se status umjetnika i stručnjaka u kulturi, kao jednog od značajnih segmenata sistema kulture.
U odnosu na važeći Zakon o kulturi, zadržan je osnovni koncept kojim se uređuje status samostalnih umjetnika i samostalnih stručnjaka u kulturi, uz preciziranje pojedinih zakonskih rješenja radi njihovog jasnijeg tumačenja i ujednačenije primjene u praksi.
Pojedine odredbe dodatno su normativno razrađene kako bi se otklonile nedoumice u primjeni zakona, preciznije uredio postupak ostvarivanja statusa, kao i prava i obaveze lica koja taj status ostvaruju. Istovremeno, izvršena su odgovarajuća terminološka i nomotehnička usklađivanja radi veće pravne jasnoće i međusobne usklađenosti zakonskih odredaba.
Predloženim rješenjima obezbjeđuje se veća pravna sigurnost u primjeni zakona, ujednačenije postupanje nadležnih organa i efikasnije ostvarivanje prava umjetnika i stručnjaka u kulturi, pri čemu se zadržavaju osnovna načela i koncept postojećeg zakonskog uređenja.
XII. UDRUŽENJA U KULTURI 

Jedna od najznačajnijih novina predloženog zakona jeste uvođenje posebnog poglavlja kojim se sistemski uređuju udruženja u kulturi.
Važeći Zakon o kulturi nije sadržao posebne odredbe kojima bi se uređivao njihov status, način osnivanja, prava i obaveze, iako upravo ova udruženja imaju značajnu ulogu u razvoju umjetničkog stvaralaštva, zaštiti profesionalnih interesa svojih članova i sprovođenju kulturne politike.
Polazeći od značaja koji udruženja imaju u savremenim kulturnim sistemima, ovim zakonom prvi put se na predloženi način uređuju vrste udruženja u kulturi, njihov status, prava i obaveze, jer je ocijenjeno da upravo ovakva udruženja predstavljaju jedan od najvažnijih oblika profesionalnog organizovanja umjetnika i stručnjaka u kulturi. Zato, predložena rješenja pored dosadašnjih strukovnih udruženja i reprezentativnih strukovnih udruženja, uvode i nove obike organizovanja udruženja u kuturi, i to: udruženja amaterskog djelovanja u kulturi, udruženja za očuvanje tradicionalnih zanata i vještina, kao i ostala udruženja u kulturi, te uspostavljanje registra udruženja u kulturi, čime se stvaraju pretpostavke za njihov transparentniji rad i aktivnije učešće u sprovođenju kulturne politike.
Na ovaj način uređivanja, priznaje se njihov značaj u ostvarivanju javnog interesa u kulturi i stvaraju pretpostavke za njihovo aktivnije uključivanje u kreiranje i sprovođenje kulturnih politika.
Ovim rješenjima otklanja se jedna od najvećih normativnih praznina važećeg Zakona o kulturi i uspostavlja moderan okvir za djelovanje profesionalnih i strukovnih udruženja u oblasti kulture.

XIII. PODSTICAJ I PODRŠKA RAZVOJU KULTURE

Predloženim zakonom unapređuje se sistem podsticaja i finansiranja kulture sa ciljem uspostavljanja transparentnijeg, odgovornijeg i efikasnijeg modela raspodjele javnih sredstava. Iskustva stečena u primjeni važećeg Zakona o kulturi ukazala su na potrebu preciznijeg normiranja postupka dodjele sredstava, jasnijeg definisanja prava i obaveza korisnika, kao i uspostavljanja efikasnijih mehanizama kontrole namjenskog korišćenja budžetskih sredstava.
U odnosu na važeći zakon, detaljnije se uređuju načini ostvarivanja finansijske podrške za programe i projekte od javnog interesa u kulturi. Jasno se propisuje da se sredstva dodjeljuju putem javnih konkursa i javnih poziva, uz unaprijed utvrđene kriterijume i transparentan postupak odlučivanja. Na taj način jačaju se principi jednakog pristupa, javnosti rada i odgovornosti u raspolaganju javnim sredstvima.
Jedna od značajnih novina jeste propisivanje roka u kojem je Komisija dužna da vrednuje projekte, te detaljnije uređivanje sukoba interesa članova stručnih komisija. Propisuje se obaveza da član komisije ne može učestvovati u razmatranju i odlučivanju o programu ili projektu u kojem ima lični, profesionalni ili drugi interes koji može uticati na njegovu nepristrasnost. Ovim rješenjem dodatno se jača povjerenje u zakonitost i objektivnost postupka raspodjele sredstava.
Predložena rješenja doprinijeće većoj transparentnosti finansiranja kulture, odgovornijem korišćenju budžetskih sredstava, unapređenju kvaliteta finansiranih programa i jačanju povjerenja javnosti u postupke dodjele sredstava.
Posebna pažnja posvećena je uređivanju posebnih oblika podrške razvoju kulture. Za razliku od važećeg Zakona o kulturi, kojim je otkup knjiga, likovnih djela i muzejskih predmeta bio organizovan preko Ministarstva, odnosno nadležnog organa opštine za potrebe javnih ustanova kulture, predloženim zakonom uspostavlja se decentralizovaniji i funkcionalniji model.
Novim zakonskim rješenjem propisuje se da javne ustanove u pojedinim oblastima kulture samostalno sprovode postupak otkupa za potrebe svojih fondova, odnosno zbirki, putem javnog konkursa, na osnovu unaprijed propisanih kriterijuma i u transparentnom postupku. Na taj način odgovornost za razvoj i obogaćivanje bibliotečkih, muzejskih i drugih zbirki prenosi se na ustanove koje neposredno obavljaju djelatnost i najbolje poznaju potrebe svojih korisnika i razvojne prioritete svojih fondova. 
Ovakvim rješenjem jača se stručna autonomija javnih ustanova kulture, unapređuje efikasnost postupka otkupa, obezbjeđuje veća transparentnost i konkurentnost, kao i ravnopravniji pristup svih zainteresovanih učesnika u postupku. Istovremeno, jasno propisani kriterijumi i javni konkurs doprinose objektivnijem odlučivanju i odgovornijem korišćenju javnih sredstava.
Jednu od novina predstavlja normativno definisanje pojmova manifestacije i festivala. Uvođenjem njihovih zakonskih definicija obezbjeđuje se veća pravna jasnoća i ujednačena primjena zakona, imajući u vidu da su ovi oblici kulturnog djelovanja do sada bili prepoznati u praksi, ali nijesu bili jasno normativno određeni. Time se stvaraju pretpostavke za dosljednije planiranje, vrednovanje i finansiranje kulturnih programa, kao i za ujednačeno postupanje prilikom ostvarivanja prava i obaveza propisanih ovim zakonom. 
Značajnu novinu predstavlja i sistemsko uređivanje kulturnih i kreativnih industrija. Za razliku od važećeg zakona, kojim ova oblast nije bila posebno normirana, predloženim zakonom kreativne industrije prepoznaju se kao ravnopravan segment razvoja kulture i jedan od instrumenata podsticanja kulturnog stvaralaštva, inovacija i preduzetništva, čime se kultura prepoznaje ne samo kao oblast koju država podržava, već i kao djelatnost koja stvara kulturnu, društvenu i ekonomsku vrijednost.
Time se stvaraju pretpostavke za snažnije povezivanje kulture sa obrazovanjem, naukom, turizmom i drugim privrednim granama, podstiče razvoj novih kulturnih proizvoda i usluga i otvaraju mogućnosti za efikasnije korišćenje nacionalnih i međunarodnih izvora finansiranja. Takav pristup doprinosi održivosti kulturnog sektora i usklađuje razvoj kulture sa savremenim razumijevanjem kulturnih i kreativnih industrija, u kojem one predstavljaju važan činilac privrednog i društvenog razvoja.
Predloženi zakon prvi put uvodi i pojam subjekata kulturne i kreativne infrastrukture, čime se proširuje krug učesnika koji doprinose razvoju kulture. Normativnim prepoznavanjem ovih subjekata stvaraju se uslovi za njihovo aktivnije uključivanje u sprovođenje kulturne politike, razvoj kulturnih i kreativnih sadržaja, umrežavanje različitih aktera kulturnog sektora i jačanje institucionalnih kapaciteta za razvoj kulture. Svrha ovih subjekata je da stvaraocima i preduzetnicima u kulturi obezbijede uslove za rad, saradnju, edukaciju, umrežavanje i plasman kulturnih i kreativnih proizvoda i usluga, kao i stručnu, istraživačku i savjetodavnu podršku razvoju ovog sektora. Njihovim prepoznavanjem stvaraju se pretpostavke za povezivanje aktera kulturnog sektora, njihovo aktivnije uključivanje u sprovođenje kulturne politike, kao i za jačanje institucionalnih kapaciteta i održivosti sistema kulture u cjelini.
XIV. FINANSIRANJE KULTURE
Odredbama ovog poglavlja uređuju se izvori i način finansiranja kulture, sa ciljem uspostavljanja transparentnijeg, odgovornijeg i održivijeg sistema finansiranja kulturnih djelatnosti i programa od javnog interesa.
U odnosu na važeći Zakon o kulturi, preciznije se uređuju izvori finansiranja kulture u skladu sa važećim pravnim sistemom.
XV. NADZOR 
Radi obezbjeđivanja dosljedne primjene zakona, zaštite javnog interesa u kulturi i zakonitog obavljanja djelatnosti kulture, predloženim zakonom detaljnije se uređuje nadzor nad njegovom primjenom.
U odnosu na važeći Zakon o kulturi, kojim pojedina pitanja nadzora nijesu bila dovoljno razrađena, ovim zakonom jasnije se određuju nadležnosti Ministarstva u vršenju upravnog nadzora, kao i obaveze subjekata na koje se zakon primjenjuje. Jasnijim uređivanjem nadzornih mehanizama stvaraju se pretpostavke za efikasnije praćenje primjene zakona, blagovremeno otklanjanje uočenih nepravilnosti i ujednačenije postupanje u praksi.
Predložena rješenja imaju za cilj jačanje zakonitosti, odgovornosti i pravne sigurnosti u oblasti kulture, uz obezbjeđivanje efikasnijeg ostvarivanja javnog interesa u kulturi i dosljednije primjene zakonskih odredaba.


XVI. KAZNENE ODREDBE
Kaznenim odredbama propisuju se prekršaji i sankcije za povrede obaveza utvrđenih ovim zakonom, s ciljem obezbjeđivanja njegove efikasne primjene i zaštite javnog interesa u oblasti kulture. Prekršajne odredbe biće usklađene sa novim zakonskim rješenjima i prilagođene obavezama koje zakon propisuje za ustanove, odgovorna lica i druge subjekte koji obavljaju djelatnost kulture, a nakon utvrđivanja konačnog teksta Predloga zakona.
XVII. PRELAZNE I ZAVRŠNE ODREDBE
Prelaznim odredbama uređuje se način usklađivanja rada postojećih ustanova, organa upravljanja i drugih subjekata sa odredbama ovog zakona. Propisuju se rokovi za donošenje podzakonskih akata, usklađivanje statuta i drugih opštih akata ustanova i druga pitanja od značaja radi uređivanja odnosa između zakona koji prestaje da važi i novog zakona u pogledu njihovog dejstva na slučajeve, situacije i odnose koji su nastali za vrijeme važenja ranijeg zakona.
Završnim odredbama uređuje se prestanak važenja važećeg Zakona o kulturi, kao i stupanje na snagu novog zakona, čime se obezbjeđuje kontinuitet pravnog uređenja oblasti kulture i nesmetan prelazak na primjenu novih zakonskih rješenja, a nakon utvrđivanja konačnog teksta Predloga zakona.

	V FINANSIJSKA SREDSTVA POTREBNA ZA SPROVOĐENJE ZAKONA 

Sprovođenje Zakona o kulturi zahtijevaće dodatna finansijska sredstva iz Budžeta Crne Gore, a tačna procjena će biti utvrđena nakon izvršene analize i odrađene RIA-e.

